COVID-19 – Απαντήσεις στις ερωτήσεις σας από έναν ειδικό πνευμονολόγο | European Lung Foundation - ELF\nCOVID-19 – Απαντήσεις στις ερωτήσεις σας από έναν ειδικό πνευμονολόγο\nΛάβαμε τις ερωτήσεις σας και απευθυνθήκαμε σε έναν ειδικό λοιμωξιολόγο από την Ευρωπαϊκή Πνευμονολογική Εταιρεία (ERS), τον Καθηγητή James Chalmers . Εδώ, θα βρείτε επικαιροποιημένες πληροφορίες για τη νόσο COVID-19, που αφορούν συγκεκριμένα το αναπνευστικό σύστημα. Εάν έχετε άλλες ερωτήσεις που αφορούν την υγεία του αναπνευστικού σε σχέση με την πανδημία, επικοινωνήστε μαζί μας στη διεύθυνση info@europeanlung.org\nΣε πολλές περιπτώσεις, οι συμβουλές που δίνονται σε άτομα με πνευμονικές παθήσεις είναι οι ίδιες, ανεξαρτήτως πάθησης. Για τον λόγο αυτόν, οι συμβουλές ισχύουν για την πλειονότητα των αναπνευστικών παθήσεων, εκτός εάν η ερώτηση αναφέρεται σε μια συγκεκριμένη πάθηση.\nΣύνοψη των συμβουλών για άτομα με πνευμονοπάθειες\nΒεβαιωθείτε ότι έχετε τις απαραίτητες προμήθειες στο σπίτι για μερικές εβδομάδες, σε περίπτωση που αισθανθείτε αδιαθεσία ή χρειαστεί να τεθείτε σε αυτοαπομόνωση. Οι απαραίτητες προμήθειες περιλαμβάνουν τρόφιμα, φάρμακα και οικιακή είδη.\nΔιατηρείτε αποστάσεις από άρρωστα άτομα, τόσο εντός όσο και εκτός σπιτιού και ζητήστε από όσους έχουν εμφανίσει συμπτώματα να μην σας επισκέπτονται.\nΑποφεύγετε τον πολύ κόσμο και τις μεγάλες συναθροίσεις.\nΑποφύγετε τις κρουαζιέρες και τα άσκοπα αεροπορικά ταξίδια.\nΠλένετε τα χέρια σας τακτικά με ζεστό νερό και σαπούνι για 20 δευτερόλεπτα κάθε φορά.\nΜην αγγίζετε το στόμα, τη μύτη και τα μάτια σας, εάν δεν έχετε πλύνει τα χέρια σας.\nΣυνεχίστε την τακτική λήψη των θεραπειών σας.\nΕάν τα επίπεδα εμφάνισης COVID-19 στην περιοχή σας είναι υψηλά, παραμείνετε στο σπίτι όσο το δυνατόν περισσότερο.\nΈχω πνευμονοπάθεια. Διατρέχω μεγαλύτερο κίνδυνο να προσβληθώ από τον COVID-19 συγκριτικά με κάποιον που δεν έχει πνευμονοπάθεια;\nΌχι. Όλοι μπορούν να εμφανίσουν τη λοίμωξη. Ωστόσο, τα άτομα με υποκείμενες πνευμονοπάθειες μπορεί να έχουν μεγαλύτερες πιθανότητες να εμφανίσουν συμπτώματα της λοίμωξης ή να παρουσιάσουν πιο σοβαρή λοίμωξη συγκριτικά με άλλους.\nΜέχρι τώρα, τα περισσότερα άτομα που έχουν προσβληθεί από τον ιό COVID-19 παρουσιάζουν ήπια ιογενή νόσο. Ωστόσο, ορισμένα άτομα αναπτύσσουν αναπνευστικές λοιμώξεις/πνευμονία. Δεν είμαστε ακόμα βέβαιοι αν οι ασθενείς με πνευμονοπάθειες έχουν μεγαλύτερες πιθανότητες να εμφανίσουν αναπνευστική λοίμωξη μετά τη μόλυνση από COVID-19, αλλά κάτι τέτοιο είναι πιθανό, όπως ισχύει και με άλλους ιούς, π.χ. με τον ιό της γρίπης.\nΜπορείτε να μας δώσετε λεπτομερείς πληροφορίες σχετικά με το ποιος αντιμετωπίζει υψηλότερο κίνδυνο από αναπνευστικής πλευράς;\nΟποιαδήποτε σοβαρή αναπνευστική πάθηση μπορεί να σας θέσει σε υψηλότερο κίνδυνο για επιπλοκές, ιδίως οι εξής:\nΣοβαρό άσθμα (δηλαδή η ανάγκη τακτικής λήψης στεροειδών για παροξύνσεις ή η λήψη μακροχρόνιας βιολογικής θεραπείας με κορτικοστεροειδή)\nΒρογχεκτασίες, ιδίως εάν παρουσιάζετε συχνά λοιμώξεις του αναπνευστικού\nΟποιαδήποτε άλλη πνευμονική πάθηση που σας καταβάλλει σε μεγάλο βαθμό λόγω της δύσπνοιας που προκαλεί (για παράδειγμα, σας είναι αδύνατο να βγείτε από το σπίτι λόγω δύσπνοιας) ή χρήζει μακροχρόνιας οξυγονοθεραπείας\nΚαρκίνος του πνεύμονα, εάν είναι ενεργός και σε στάδιο αντιμετώπισης με χημειοθεραπεία ή ακτινοθεραπεία\nΥπάρχουν εκατοντάδες διαφορετικές πνευμονικές παθήσεις, συνεπώς δεν μπορούμε να τις αναφέρουμε όλες. Να θυμάστε ότι, εάν είστε άτομο «υψηλού κινδύνου», έχετε ελαφρώς μεγαλύτερο κίνδυνο να εμφανίσετε επιπλοκές από τη λοίμωξη COVID-19 συγκριτικά με τους υπόλοιπους ανθρώπους, αλλά το πιθανότερο είναι ότι, εάν μολυνθείτε από τον ιό, θα περάσετε τη νόσο με ήπια συμπτώματα ή ακόμα και χωρίς συμπτώματα.\nΥπάρχουν τυχόν πρόσθετα μέτρα που θα πρέπει να λάβω για να περιορίσω τον κίνδυνο να νοσήσω, δεδομένου ότι έχω πνευμονοπάθεια;\nΑκολουθήστε τις συμβουλές των υγειονομικών αρχών της χώρας σας. Αυτές οι συμβουλές ενδέχεται να διαφέρουν ελαφρώς σε κάθε χώρα, ανάλογα με τον αριθμό των κρουσμάτων στην εν λόγω χώρα.\nΥπάρχουν πράγματα που πρέπει να κάνουν όλοι προκειμένου να περιορίσουν τον κίνδυνο. Εάν πάσχετε από κάποια πνευμονοπάθεια, είναι σημαντικό να τηρήσετε τα εξής:\nΑποφεύγετε τις επαφές με άρρωστα άτομα. Ζητήστε από φίλους ή συγγενείς σας που είναι άρρωστοι να μην σας επισκέπτονται και διατηρείτε απόσταση τουλάχιστον 2 μέτρων από οποιοδήποτε άρρωστο άτομο συναντάτε σε δημόσιο χώρο.\nΣτον βαθμό που αυτό είναι εφικτό, μην αγγίζετε το στόμα, τη μύτη ή τα μάτια σας, εάν δεν έχετε πλύνει τα χέρια σας.\nΠλένετε τα χέρια σας σχολαστικά μετά από επαφή με επιφάνειες που ενδέχεται να είναι μολυσμένες. Πλένετε τα χέρια σας με ζεστό νερό και σαπούνι για 20 δευτερόλεπτα.\nΒεβαιωθείτε ότι παίρνετε όλα τα φάρμακά σας και ότι συνεχίζετε τις συνηθισμένες θεραπείες σας για να διατηρήσετε τους πνεύμονές σας όσο το δυνατόν πιο υγιείς.\nΜήπως πρέπει να τεθώ σε αυτοαπομόνωση για να αποφύγω τη μόλυνση από τον ιό;\nΑυτοαπομόνωση σημαίνει παραμονή στο σπίτι όσο το δυνατόν περισσότερο και αποφυγή επαφών με άλλα άτομα. Αυτήν τη στιγμή, κάθε χώρα δίνει διαφορετικές συστάσεις όσον αφορά την αυτοαπομόνωση, αλλά τα ακόλουθα εύλογα βήματα εφαρμόζονται σε όλες τις χώρες της Ευρώπης:\nΕάν έχετε συμπτώματα πυρετού, βήχα ή λοίμωξης του αναπνευστικού, θα πρέπει να τεθείτε σε αυτοαπομόνωση.\nΕάν δεν έχετε συμπτώματα, αποφεύγετε τις επαφές με άρρωστα άτομα, ακόμη κι αν έχουν «απλώς ένα ήπιο κρυολόγημα».\nΠαραμείνετε στο σπίτι όσο το δυνατόν περισσότερο και δουλέψτε από το σπίτι, εάν αυτό είναι εφικτό.\nΕάν διαμένετε σε περιοχή με υψηλό αριθμό κρουσμάτων του COVID-19, ενδέχεται να σας ζητηθεί αυστηρότερη απομόνωση (όπως συμβαίνει αυτήν τη στιγμή στη Βόρεια Ιταλία).\nΕίμαι ασφαλής εκτός σπιτιού εφόσον αποφεύγω τις πολυσύχναστες περιοχές; Για παράδειγμα, μπορώ να πάω στο πάρκο ή να κάνω μια βόλτα έξω;\nΝαι. Ο ιός προσβάλλει τα άτομα που έχουν μολυνθεί, συνεπώς δεν υπάρχει πρόβλημα αν βγείτε έξω μόνος/-η σας. Αυτό που έχει σημασία είναι να αποφεύγετε τις επαφές με οποιοδήποτε άτομο που μπορεί να είναι άρρωστο. Οι εκδηλώσεις με συγκέντρωση μεγάλου αριθμού ατόμων έχουν ακυρωθεί σε ολόκληρη την Ευρώπη, συνεπώς δεν θα πρέπει να συμμετέχετε σε εκδηλώσεις ή συναντήσεις όπου παρευρίσκεται μεγάλος αριθμός ατόμων.\nΤα άτομα με αναπνευστικές παθήσεις έχουν μεγαλύτερες πιθανότητες θνησιμότητας από τον COVID-19 συγκριτικά με άτομα που δεν έχουν τέτοιου είδους παθήσεις;\nΛόγω της πάθησής μου, έχω συχνά ξηρό βήχα και πυρετό. Υπάρχει κάποιος τρόπος να ξεχωρίσω αυτά τα συμπτώματα από τα αντίστοιχα συμπτώματα του COVID-19;\nΌχι. Δεν υπάρχει τίποτα διαφορετικό στα συμπτώματα του COVID-19. Αυτός είναι και ο λόγος που οι περισσότεροι άνθρωποι που υποβάλλονται σε εξέταση δεν έχουν τον ιό. Ο βήχας και ο πυρετός τους στην πραγματικότητα οφείλονται σε άλλη αιτία.\nΕάν παρουσιάσετε βήχα και πυρετό στον συνηθισμένο βαθμό και δεν αισθάνεστε τόσο έντονη αδιαθεσία ώστε να χρειάζεστε νοσοκομειακή περίθαλψη, θα πρέπει να παραμείνετε σε κατ’ οίκον απομόνωση μέχρι να υποχωρήσουν τα συμπτώματα.\nΠρέπει να φοράω μάσκα για να προστατευτώ από τον ιό;\nΓια τον γενικό πληθυσμό, η χρήση μάσκας συνιστάται μόνο σε περίπτωση εμφάνισης συμπτωμάτων, όπως ο βήχας ή ο πυρετός, ή σε περίπτωση φροντίδας ατόμου με αυτά τα συμπτώματα.\nΗ χρήση μάσκας σε περίπτωση αναπνευστικής πάθησης δεν συνιστάται, καθώς καθιστά πιο δύσκολη την αναπνοή. Εάν έχετε κάποια αναπνευστική πάθηση και ανησυχείτε μήπως μολυνθείτε από COVID-19, συζητήστε το θέμα με τον ιατρό σας.\nΜπορεί το κατοικίδιό μου να μου μεταδώσει τον ιό COVID-19;\nΕπί του παρόντος, δεν υπάρχουν στοιχεία που υποδεικνύουν ότι ο ιός μπορεί να μεταδοθεί στους ανθρώπους από συνήθη κατοικίδια, όπως γάτες και σκύλοι.\nΟι γείτονές μου καπνίζουν συχνά στον κήπο τους και ο καπνός τους μπαίνει στο σπίτι μου εάν έχω τα παράθυρα ανοιχτά. Μπορεί ο ιός COVID-19 να μεταδοθεί μέσω του εκπνεόμενου καπνού;\nΔεν υπάρχουν στοιχεία που να υποδεικνύουν ότι ο COVID-19 μπορεί να μεταδοθεί μέσω του καπνού, αλλά η παθητική έκθεση σε καπνό μπορεί να βλάψει με άλλους τρόπους τα άτομα με πνευμονοπάθειες. Θα ήταν συνετό να κλείνετε τα παράθυρα όταν καπνίζουν οι γείτονές σας.\nΆκουσα στις ειδήσεις ότι εκείνοι που επηρεάζονται χειρότερα από τον COVID-19 είναι τα άτομα μεγαλύτερης ηλικίας και άτομα με προϋπάρχουσες παθήσεις. Στα άτομα με προϋπάρχουσες παθήσεις, περιλαμβάνονται άτομα μεγαλύτερης ηλικίας ή οποιασδήποτε ηλικίας;\nΤα περισσότερα άτομα που έχουν πεθάνει από τον COVID-19 βάσει των αναφορών από την Κίνα και άλλες χώρες είχαν ηλικία άνω των 80 ετών και είχαν προχωρημένες καρδιοπάθειες και πνευμονοπάθειες. Σε αυτές τις περιπτώσεις, υπήρχε συνδυασμός μεγάλης ηλικίας και σοβαρών προϋπαρχουσών παθήσεων. Η πλειονότητα των ατόμων μεγαλύτερης ηλικίας και των ατόμων με προϋπάρχουσες παθήσεις έχουν εκδηλώσει ήπια ίωση και έχουν αναρρώσει πλήρως.\nΦέτος, έκανα το εμβόλιο κατά της γρίπης. Αυτό σημαίνει ότι είμαι προστατευμένος/-η από αυτόν τον ιό;\nΟ εμβολιασμός κατά της γρίπης παρέχει προστασία μόνο από τη γρίπη (ιός της γρίπης) και όχι από τον ιό COVID-19. Δεν υπάρχει εμβόλιο για τον COVID-19 και δεν είναι πιθανό να διατεθεί εμβόλιο κατά τη διάρκεια της τρέχουσας πανδημίας.\nΠοια μέτρα εφαρμόζονται για την προστασία των ευπαθών πληθυσμών (ηλικιωμένοι, άτομα με προβλήματα υγείας);\nΓια την προστασία των ηλικιωμένων και όσων έχουν υποκείμενες παθήσεις, οι περισσότερες χώρες της Ευρώπης έχουν υιοθετήσει διαδικασίες «κοινωνικής αποστασιοποίησης» και αυτοαπομόνωσης. Αυτό σημαίνει ότι οι πολίτες έχουν κληθεί να παραμένουν στο σπίτι τους περισσότερο από ό,τι συνήθως, να εφαρμόζουν σωστές πρακτικές υγιεινής των χεριών και να τηρούν αποστάσεις όταν βρίσκονται εκτός σπιτιού, προκειμένου να περιοριστεί η μετάδοση.\nΤι κάνουν οι οργανισμοί στην Ευρώπη για την αντιμετώπιση της κατάστασης;\nΤο Ευρωπαϊκό Κέντρο Πρόληψης και Ελέγχου Νόσων έχει επικεντρωθεί στον περιορισμό του ιού με την ταυτοποίηση και την εξέταση ύποπτων κρουσμάτων όσο το δυνατόν πιο έγκαιρα, ενώ παράλληλα προσπαθεί να θέσει υπό έλεγχο τον αντίκτυπο της νόσου με υπηρεσίες ετοιμότητας και μέτρα ατομικής υγιεινής, όπως το πλύσιμο των χεριών.\nΗ ERS και η PREPARE συνεργάζονται για την παραγωγή μιας σειράς διαδικτυακών σεμιναρίων σχετικά με τον ιό COVID-19, τα οποία μπορείτε να παρακολουθήσετε εδώ.\nΠρέπει να εισπνέω ατμό βραστού νερού για να αποφύγω τη λοίμωξη COVID-19;\nΔεν έχουμε λόγους να πιστεύουμε ότι ο ατμός βραστού νερού είναι χρήσιμος ή επιβλαβής σε σχέση με τη λοίμωξη COVID-19.\nΤι αναπνευστικές ασκήσεις πρέπει να κάνω εάν μολυνθώ με COVID-19;\nΔεν υπάρχουν συγκεκριμένες αναπνευστικές ασκήσεις που πρέπει να κάνετε εάν μολυνθείτε με COVID-19. Εάν έχετε κάποια πνευμονοπάθεια, όπως π.χ. βρογχεκτασίες, και πρέπει να «καθαρίζετε» τακτικά τους πνεύμονές σας, θα πρέπει να συνεχίσετε σε τακτική βάση τις αναπνευστικές ασκήσεις ή τις ασκήσεις απομάκρυνσης βλέννας από τους αεραγωγούς.\nΠώς μπορούμε να είμαστε σίγουροι ότι κάποιος που είχε μολυνθεί με COVID-19 δεν μπορεί να μεταδώσει πλέον τη νόσο; Πρέπει να απομονωθώ εάν ένα μέλος της οικογένειας που είχε μολυνθεί με COVID-19 επιστρέψει στο σπίτι μετά τη νοσηλεία;\nΤο νοσοκομείο θα πρέπει να συμβουλέψει εσάς και το εν λόγω μέλος της οικογένειάς σας σχετικά με αυτό το ζήτημα, μόλις αυτό πάρει εξιτήριο από το νοσοκομείο.\nΓενικά, όταν τα συμπτώματα σταματήσουν και περάσουν 2 εβδομάδες από την έναρξή τους, δεν υπάρχουν πολλές πιθανότητες μετάδοσης της νόσου. Εάν το νοσοκομείο επισημάνει ότι ο ασθενής εξακολουθεί να είναι μεταδοτικός κατά την επιστροφή του στο σπίτι, θα πρέπει επίσης να σας δώσει συμβουλές για την απομόνωση στο περιβάλλον του σπιτιού, όπως να προσπαθήσετε να τηρήσετε την απόσταση των 2 μέτρων και να μην χρησιμοποιείτε το ίδιο κρεβάτι και το ίδιο μπάνιο, εάν αυτό είναι εφικτό.\nΑνήκω σε ομάδα υψηλού κινδύνου. Τι πρέπει να κάνω εάν χαλαρώσουν οι κανόνες κοινωνικής αποστασιοποίησης;\nΌταν οι κανόνες χαλαρώσουν, θα δοθεί ειδική καθοδήγηση για τις ομάδες υψηλού κινδύνου. Οι κανόνες μπορεί να χαλαρώσουν για τα άτομα μικρότερης ηλικίας και τα άτομα που δεν αντιμετωπίζουν παθήσεις υψηλού κινδύνου.\nΠρόκειται να κάνω σπιρομέτρηση. Υπάρχει κίνδυνος μετάδοσης;\nΣε πολλές χώρες, έχει σταματήσει η διενέργεια σπιρομετρήσεων προς το παρόν, ώστε να μειωθεί ο κίνδυνος έκθεσης του προσωπικού στον ιό κατά τη διάρκεια της εξέτασης.\nΔεν διατρέχετε κίνδυνο να μολυνθείτε από τον ιό κατά τη διάρκεια της σπιρομέτρησης. Ο χειρισμός του εξοπλισμού σπιρομέτρησης γίνεται πάντα με τήρηση της υγιεινής και εφαρμόζονται μέτρα ώστε να αποφευχθεί η μετάδοση του ιού σε όλα τα εργαστήρια που πραγματοποιούν σπιρομετρήσεις. Ο κύριος κίνδυνος μετάδοσης του ιού από άλλα άτομα και, συνεπώς, ο μεγαλύτερος κίνδυνος παρουσιάζεται κατά τη μεταφορά από και προς τον τόπο της εξέτασης. Να θυμάστε να τηρείτε την απόσταση των 2 μέτρων πάντα.\nΟ ξηρός βήχας μετατρέπεται σε βήχα με φλέγματα;\nΣτις περισσότερες περιπτώσεις, όχι. Ο βήχας είναι συνήθως ξηρός καθ’ όλη τη διάρκεια της νόσου COVID-19, αλλά περίπου 1 στους 5 ανθρώπους εμφανίζει βήχα με φλέγματα. Αυτό είναι πιο σύνηθες σε άτομα με χρόνια αποφρακτική πνευμονοπάθεια (ΧΑΠ) ή βρογχεκτασίες. Εάν τα πτύελα είναι πράσινα, σημαίνει ότι πιθανόν να χρειάζεστε αντιβίωση και πρέπει να συζητήσετε το θέμα με τον γιατρό σας.\nΤώρα που τα μέτρα κοινωνικής αποστασιοποίησης χαλαρώνουν σε ορισμένες περιοχές και οι άνθρωποι επιστρέφουν στην εργασία τους, όσοι ανήκουν σε ομάδες υψηλού κινδύνου θα πρέπει να μείνουν μακριά από τα μέλη της οικογένειας που κυκλοφορούν έξω, ακόμη και αν φορούν μάσκα;\nΟι συστάσεις που δίνονται σε κάθε χώρα διαφέρουν ελαφρώς. Θα πρέπει να τηρείτε όσο το δυνατόν περισσότερο τις τοπικές οδηγίες. Γενικά, όσο ο ιός που προκαλεί COVID-19 κυκλοφορεί ακόμα, θα πρέπει να περιορίσετε την έκθεσή σας σε όσο το δυνατόν μικρότερο αριθμό ατόμων, ώστε να περιορίσετε τον κίνδυνο να μολυνθείτε.\nΥπάρχουν πνευμονοπάθειες που μπορεί να περιορίσουν τη σοβαρότητα της νόσου COVID-19;\nΑπό όσο γνωρίζουμε, όχι, αλλά μας έχει κάνει μεγάλη εντύπωση ότι σε όλον τον κόσμο, μόνο λίγοι άνθρωποι με παθήσεις, όπως βρογχεκτασίες και κυστική ίνωση, έχουν νοσήσει σοβαρά με COVID-19. Ορισμένοι επιστήμονες εικάζουν ότι η παρουσία άλλων πνευμονικών λοιμώξεων πιθανόν να αποτρέπει την εμφάνιση βαριάς μορφής COVID-19, αλλά προς το παρόν αυτό είναι απλή εικασία.\nΜια πιο πιθανή αιτία για τον χαμηλό αριθμό λοιμώξεων στα άτομα με τέτοιες παθήσεις παγκοσμίως είναι ότι είναι πολύ εξοικειωμένα με την καλή υγιεινή των χεριών και με την αποφυγή ατόμων με λοιμώξεις, συνεπώς ξέρουν πώς να προστατεύουν τον εαυτό τους πιο αποτελεσματικά.\nΤο άγχος μπορεί να προκαλέσει συμπτώματα παρόμοια με αυτά της νόσου COVID-19, όπως πόνους στο στήθος;\nΓια προβλήματα, όπως είναι οι πόνοι στο στήθος, θα πρέπει πάντα να απευθύνεστε σε επαγγελματία υγείας, διότι παρά το γεγονός ότι μπορεί να προκαλούνται από άγχος, μπορεί επίσης να οφείλονται σε σοβαρά προβλήματα υγείας.\nΤο άγχος είναι ένα σοβαρό πρόβλημα που μπορεί, με τη σειρά του, να προκαλέσει άλλα προβλήματα, όπως δύσπνοια και πόνους στο στήθος, καθώς και άλλα συμπτώματα που μπορεί να θεωρηθούν εσφαλμένα ως συμπτώματα COVID-19. Είναι κατανοητό ότι πολλοί άνθρωποι βιώνουν άγχος αυτήν την περίοδο. Εάν παρουσιάσετε συμπτώματα, είναι σημαντικό να μην τα αγνοήσετε αποδίδοντάς τα στο άγχος, αλλά να θεωρήσετε ότι μπορεί να οφείλονται στη νόσο COVID-19, μέχρι να αποδειχθεί το αντίθετο. Αυτό σημαίνει ότι, εάν έχετε συμπτώματα που θα μπορούσαν να οφείλονται στη νόσο COVID-19, θα πρέπει να αυτοαπομονωθείτε και να απευθυνθείτε σε γιατρό προκειμένου να εξεταστείτε ή να λάβετε θεραπεία εφόσον τα συμπτώματα είναι πιο σοβαρά.\nΠρέπει να ανησυχώ που το παιδί μου πηγαίνει στο σχολείο;\nΣε πολλές χώρες στην Ευρώπη, τα σχολεία είναι πλέον κλειστά, ως ένα μέτρο αντιμετώπισης της πανδημίας. Εάν στη χώρα σας τα σχολεία δεν έχουν κλείσει ακόμα, σας συνιστούμε να ακολουθείτε τις συμβουλές του σχολείου σας και της τοπικής κυβέρνησης. Τα παιδιά μπορούν να προσβληθούν από τον ιό COVID-19, αλλά συνήθως εκδηλώνουν ήπια ίωση. Θα πρέπει να συζητήσετε με το σχολείο σχετικά με τον κίνδυνο που υπάρχει για το παιδί σας και οποιονδήποτε κίνδυνο υπάρχει για εσάς ως άτομο με πνευμονοπάθεια προτού αποφασίσετε να απομακρύνετε το παιδί από το σχολείο.\nΣε περίπτωση μεγαλύτερης διασποράς και ανίχνευσης υψηλού αριθμού κρουσμάτων στη χώρα σας, ενδέχεται να προταθεί το κλείσιμο των σχολείων σε συγκεκριμένες περιοχές.\nΤο παιδί μου έχει πνευμονοπάθεια. Τι πρέπει να κάνω για να το προστατεύσω;\nΕάν τα παιδιά είναι αρκετά μεγάλα σε ηλικία, βεβαιωθείτε ότι γνωρίζουν πώς να πλένουν τα χέρια τους σωστά και ότι πρέπει να αποφεύγουν να αγγίζουν το στόμα, τη μύτη και τα μάτια τους με βρώμικα χέρια. Εξετάστε το ενδεχόμενο εφαρμογής μέτρων κοινωνικής αποστασιοποίησης, όπως μείωση των σχολικών δραστηριοτήτων και αποφυγή εκδηλώσεων στις οποίες τα παιδιά θα έρθουν σε επαφή με μεγάλο αριθμό ατόμων.\nΤο πιο σημαντικό που πρέπει να έχετε υπόψη σας είναι ότι η νόσος είναι κατά βάση ήπια στα παιδιά, αλλά μπορεί να προκαλέσει προβλήματα σε παιδιά με πνευμονοπάθειες που δεν ελέγχονται επαρκώς. Βεβαιωθείτε ότι λαμβάνουν όλα τα φάρμακά τους καθημερινά, όπως εισπνεόμενα φάρμακα προληπτικής δράσης για το άσθμα, ώστε να μειωθεί ο κίνδυνος επιπλοκών σε περίπτωση που εμφανίσουν τη λοίμωξη.\nΈχω παιδιά και πάσχω από πνευμονοπάθεια. Τι πρέπει να κάνω για να βεβαιωθώ ότι θα παραμείνω ασφαλής;\nΕσείς και τα παιδιά σας θα πρέπει να πλένετε τα χέρια σας σωστά, με νερό και σαπούνι για 20 δευτερόλεπτα τακτικά κατά τη διάρκεια της ημέρας και ειδικά όταν το παιδί σας επιστρέφει από το σχολείο (εφόσον πηγαίνει) και πριν από τα γεύματα. Εσείς και τα παιδιά σας θα πρέπει να αποφεύγετε τις επαφές με άρρωστα άτομα ή άτομα που έχουν έρθει σε επαφή με άλλα άτομα που ενδέχεται να έχουν μολυνθεί από COVID-19.\nΗ κόρη μου πάσχει από αποφρακτική βρογχίτιδα. Πρέπει να τη θέσουμε σε απομόνωση;\nΕίναι δύσκολο να εκφέρουμε άποψη χωρίς να έχουμε περισσότερες πληροφορίες. Σε άτομα με σοβαρές πνευμονοπάθειες συνιστάται πλήρης προφύλαξη, που σημαίνει παραμονή στο σπίτι όσο το δυνατόν περισσότερο. Εάν εσείς ή το παιδί σας ανήκετε σε αυτήν την κατηγορία, λογικά πρέπει να έχετε ειδοποιηθεί αναλόγως από την κυβέρνηση ή τον επαγγελματία υγείας που σας παρακολουθεί. Εάν πιστεύετε ότι θα έπρεπε να είχατε ειδοποιηθεί, αλλά κάτι τέτοιο δεν έχει συμβεί, επικοινωνήστε με τον επαγγελματία υγείας σας για συμβουλές.\nΆνθρωποι που χρησιμοποιούν αναπνευστήρα\nΑνησυχώ μήπως υπάρξουν ελλείψεις αναπνευστήρων. Μπορείτε να μου προτείνετε κάποιον αναπνευστήρα που μπορώ να χρησιμοποιώ στο σπίτι;\nΤα συστήματα αερισμού μπορούν να παρασχεθούν μόνο από ειδικό με την κατάλληλη εκπαίδευση. Δεν μπορείτε να τα προμηθευτείτε μόνοι σας, χωρίς επίβλεψη από ειδικό.\nΠοια μέτρα πρόληψης πρέπει να λάβω εάν χρησιμοποιώ οξυγόνο/νεφελοποιητή στο σπίτι;\nΗ χρήση οξυγόνου στο σπίτι συνήθως υποδεικνύει ότι έχετε μια αρκετά σοβαρή υποκείμενη πνευμονοπάθεια, συνεπώς θα πρέπει να λάβετε μέτρα για να μειώσετε τον κίνδυνο μόλυνσης από τον COVID-19. Σε αυτά, περιλαμβάνονται τα εξής:\nΑποφεύγετε να αγγίζετε το στόμα, τη μύτη ή τα μάτια σας, εάν δεν έχετε πλύνει τα χέρια σας.\nΈχω αποφρακτική υπνική άπνοια και χρησιμοποιώ συσκευή CPAP. Υπάρχει κάτι συγκεκριμένο που πρέπει να έχω υπόψη μου όσον αφορά τον αντίκτυπο του COVID-19;\nΘα πρέπει να συνεχίσετε τη θεραπεία σας κανονικά.\nΠάσχω από αρκετές παθήσεις και χρησιμοποιώ CPAP κατά τη διάρκεια της νύχτας. Ανησυχώ ότι, λόγω των υπόλοιπων παθήσεών μου, εάν νοσηλευτώ, θα τεθούν σε προτεραιότητα πιο υγιή άτομα που χρειάζονται αναπνευστική υποστήριξη. Τι πρέπει να κάνω;\nΣας διαβεβαιώνουμε ότι η πλειονότητα των ανθρώπων που εμφανίζουν τη λοίμωξη COVID-19 δεν χρειάζονται αναπνευστική υποστήριξη. Οι περισσότεροι βιώνουν μια ήπια ίωση (που μοιάζει με κρυολόγημα) και αναρρώνουν πλήρως. Το ίδιο ισχύει και για άτομα με υποκείμενες παθήσεις.\nΤα νοσοκομεία σε ολόκληρη την Ευρώπη λαμβάνουν επιπλέον αναπνευστήρες και εκπαιδευμένο προσωπικό, ώστε να διασφαλιστεί η χορήγηση αναπνευστικής υποστήριξης σε όσο το δυνατόν περισσότερους ασθενείς, εφόσον χρειαστεί.\nΤο πιο σημαντικό πράγμα που μπορείτε να κάνετε είναι να καταβάλετε κάθε δυνατή προσπάθεια για να αποφύγετε τη μόλυνση από τον ιό. Αυτό σημαίνει ότι πρέπει να τηρείτε αυστηρά τα μέτρα κοινωνικής αποστασιοποίησης. Προς το παρόν, θα πρέπει να μειώσετε όσο το δυνατόν περισσότερο τις επαφές με άτομα εκτός σπιτιού και να εφαρμόζετε αυστηρά μέτρα υγιεινής, καθώς και να τηρείτε τα εξής:\nΑποφεύγετε επαφές με άτομα που παρουσιάζουν συμπτώματα μόλυνσης από κορωνοϊό (COVID-19). Αυτά τα συμπτώματα περιλαμβάνουν υψηλό πυρετό ή/και συνεχόμενο βήχα που δεν προϋπήρχε.\nΑποφεύγετε την περιττή μετακίνηση με μέσα μαζικής μεταφοράς, εφόσον αυτό είναι εφικτό.\nΕργαστείτε από το σπίτι, εφόσον αυτό είναι εφικτό. Ο εργοδότης σας οφείλει να σας υποστηρίξει.\nΑποφεύγετε τις μικρές και μεγάλες συναθροίσεις σε δημόσιους χώρους και να έχετε υπόψη σας ότι κατά πάσα πιθανότητα, τα μπαρ, τα εστιατόρια, τα κέντρα αναψυχής και αντίστοιχοι χώροι θα είναι κλειστά, καθώς οι λοιμώξεις διασπείρονται εύκολα σε κλειστούς χώρους όπου συγκεντρώνεται πολύς κόσμος.\nΑποφεύγετε τις συγκεντρώσεις με φίλους και συγγενείς. Να επικοινωνείτε μαζί τους χρησιμοποιώντας τεχνολογικά μέσα εξ αποστάσεως επικοινωνίας, όπως τηλέφωνο, διαδίκτυο και μέσα κοινωνικής δικτύωσης. Εάν χρειαστεί να επικοινωνήσετε με τον γιατρό σας ή άλλες ουσιώδεις υπηρεσίες, χρησιμοποιήστε το τηλέφωνο ή υπηρεσίες επικοινωνίας μέσω διαδικτύου.\nΧρησιμοποιώ συσκευή μη επεμβατικού αερισμού (NIV). Τι πρέπει να κάνω εάν μολυνθώ;\nΟι περισσότεροι ασθενείς με COVID-19 εκδηλώνουν ήπια συμπτώματα, όπως πυρετό και βήχα. Αυτό ισχύει και για τους ασθενείς που χρησιμοποιούν συσκευή NIV. Ανάλογα με την ιατρική ένδειξη στην οποία αντιστοιχεί η συσκευή NIV, μπορεί να έχετε μεγαλύτερες πιθανότητες να εκδηλώσετε σοβαρά συμπτώματα, όπως δύσπνοια (δυσκολία στην αναπνοή) ή υποξαιμία (χαμηλά επίπεδα οξυγόνου στο αίμα). Επικοινωνήστε με τον γιατρό σας εγκαίρως, εάν τα συμπτώματα επιδεινωθούν.\nΕπίσης, εάν έχετε διαγνωσθεί με COVID-19, μπορεί να είναι πιο πιθανό να μολύνετε άλλα άτομα κατά τη χρήση της συσκευής NIV, ιδίως εάν υπάρχει διαρροή αέρα γύρω από την επιφάνεια. Η υψηλή ροή που παράγει ο αναπνευστήρας μπορεί να διασπείρει σωματίδια του ιού στην περιοχή γύρω από τον ασθενή. Συζητήστε με τον γιατρό σας το ενδεχόμενο να λάβετε πρόσθετα μέτρα προστασίας.\nΧρησιμοποιώ συσκευή συνεχούς θετικής πίεσης αεραγωγών (CPAP). Τι πρέπει να κάνω εάν μολυνθώ;\nΟι περισσότεροι ασθενείς με COVID-19 εκδηλώνουν ήπια συμπτώματα, όπως πυρετό και βήχα. Αυτό ισχύει και για τους ασθενείς που χρησιμοποιούν συσκευή CPAP.\nΕπίσης, εάν έχετε διαγνωσθεί με COVID-19, μπορεί να είναι πιο πιθανό να μολύνετε άλλα άτομα κατά τη χρήση οποιασδήποτε μορφής μη επεμβατικού αερισμού (NIV). Η υψηλή ροή που παράγει ο αναπνευστήρας μπορεί να διασπείρει σωματίδια του ιού στην περιοχή γύρω από τον ασθενή. Συζητήστε με τον γιατρό σας το ενδεχόμενο να λάβετε πρόσθετα μέτρα προστασίας.\nΧρησιμοποιώ συσκευή επεμβατικού αερισμού. Τι πρέπει να κάνω εάν μολυνθώ;\nΟι περισσότεροι ασθενείς με COVID-19 εκδηλώνουν ήπια συμπτώματα, όπως πυρετό και βήχα. Αυτό ισχύει και για τους ασθενείς που χρησιμοποιούν συσκευή επεμβατικού αερισμού. Ανάλογα με την ιατρική ένδειξη στην οποία αντιστοιχεί η συσκευή επεμβατικού αερισμού, μπορεί να έχετε μεγαλύτερες πιθανότητες να εκδηλώσετε σοβαρά συμπτώματα, όπως δύσπνοια (δυσκολία στην αναπνοή) ή υποξαιμία (χαμηλά επίπεδα οξυγόνου στο αίμα). Επικοινωνήστε με τον γιατρό σας εγκαίρως, εάν τα συμπτώματα επιδεινωθούν.\nΕπίσης, εάν έχετε διαγνωσθεί με COVID-19, μπορεί να είναι πιο πιθανό να μολύνετε άλλα άτομα κατά τη χρήση της συσκευής επεμβατικού αερισμού, ιδίως εάν υπάρχει διαρροή αέρα γύρω από την τραχειοστομία. Η υψηλή ροή που παράγει ο αναπνευστήρας μπορεί να διασπείρει σωματίδια του ιού στην περιοχή γύρω από τον ασθενή. Συζητήστε με τον γιατρό σας το ενδεχόμενο να λάβετε πρόσθετα μέτρα προστασίας.\nΜπορεί να γίνει επαναδιαμόρφωση των μηχανημάτων CPAP ώστε να χρησιμοποιηθούν ως αναπνευστήρες και, εάν ναι, υπάρχει σχετικός φορέας στον οποία μπορώ να κάνω δωρεά;\nΌχι, δεν θα μπορούσαμε να χρησιμοποιήσουμε το μηχάνημα CPAP σας στο νοσοκομείο. Είναι σημαντικό να συνεχίσετε κανονικά τις θεραπείες σας κατά τη διάρκεια της επιδημίας του κορωνοϊού, συμπεριλαμβανομένης της χρήσης του CPAP σας.\nΧρησιμοποιώ συσκευή χορήγησης εισπνεόμενου φαρμάκου. Μπορεί να μολυνθεί; Τι πρέπει να κάνω για να αποφύγω αυτό το ενδεχόμενο; Πρέπει να προμηθευτώ νέα συσκευή χορήγησης εισπνεόμενου φαρμάκου ή απλώς να καθαρίζω αυτήν που ήδη έχω;\nΗ συσκευή χορήγησης εισπνεόμενου φαρμάκου πρέπει να χρησιμοποιείται αποκλειστικά και μόνο από εσάς. Επίσης, θα πρέπει να τη διατηρείτε καθαρή και να τη φυλάσσετε σε ένα ασφαλές σημείο όπου δεν έχουν πρόσβαση άλλα άτομα. Με αυτόν τον τρόπο, μπορείτε να αποφύγετε το ενδεχόμενο να αποτελέσει πηγή λοίμωξης η συσκευή χορήγησης εισπνεόμενου φαρμάκου. Δεν χρειάζεται να προμηθευτείτε νέα συσκευή.\nΥπάρχει κίνδυνος να μολυνθεί το φάρμακό μου εάν κατασκευαστεί σε περιοχή με υψηλό ποσοστό εμφάνισης του COVID-19;\nΌχι. Τα φάρμακα κατασκευάζονται με βάση πολύ αυστηρά και πολύ προσεκτικά ελεγχόμενα πρότυπα υγιεινής.\nΑκόμα και στην περίπτωση που αυτά τα συστήματα αποτύγχαναν για οποιονδήποτε λόγο, ο ιός δεν μπορεί να επιβιώσει για μεγάλα χρονικό διαστήματα σε επιφάνειες όπως το χαρτόνι (για συσκευασίες φαρμάκων) ή το πλαστικό (για συσκευές π.χ. συσκευές χορήγησης εισπνεόμενου φαρμάκου). Συνεπώς, μέχρι το φάρμακο να φτάσει από τις εν λόγω χώρες στο φαρμακείο και να δοθεί σε εσάς, ο ιός θα έχει πεθάνει.\nΜπορώ να αυξήσω την κανονική δοσολογία της θεραπείας μου για να προστατευτώ από τον COVID-19;\nΕίναι πολύ σημαντικό να μην αλλάξετε τίποτα στη θεραπεία σας όσο η πανδημία του COVID-19 είναι σε εξέλιξη. Οι θεραπείες σάς βοηθούν να διατηρείτε υγιείς τους πνεύμονές σας και οποιαδήποτε αλλαγή στη θεραπεία, που δεν γίνεται βάσει οδηγίας ενός επαγγελματία υγείας, μπορεί να αυξήσει τον κίνδυνο έξαρσης της πνευμονοπάθειάς σας. Σε πολλές χώρες, οι υπηρεσίες υγείας κατά πάσα πιθανότητα θα επιβαρυνθούν πολύ τους επόμενους μήνες, συνεπώς το να παραμείνουν όλοι όσο το δυνατόν πιο υγιείς είναι ζωτικής σημασίας για τη μείωση του φόρτου για τους ιατρούς και τα νοσοκομεία.\nΛαμβάνετε όλα τα φάρμακά σας ακριβώς όπως σας έχουν συνταγογραφηθεί.\nΠρέπει να ανησυχώ για τυχόν ελλείψεις φαρμάκων;\nΚαταβάλλεται κάθε δυνατή προσπάθεια για να διασφαλιστεί η διατήρηση των αποθεμάτων βασικών φαρμάκων. Δεν συντρέχει λόγος ανησυχίας. Ο Ευρωπαϊκός Οργανισμός Φαρμάκων παρακολουθεί στενά την κατάσταση και, έως τώρα, δεν έχει αναφέρει καμία έλλειψη σε βασικά φάρμακα.\nΟι ασθενείς με άσθμα που λαμβάνουν θεραπείες με αντισώματα έναντι της IL5 (ιντερλευκίνη 5) ή αντίστοιχες θεραπείες, που μειώνουν τα ηωσινόφιλα, διατρέχουν μεγαλύτερο κίνδυνο; Πρέπει να διακόψουν ή να τροποποιήσουν τη δοσολογία;\nΜην διακόψετε και μην τροποποιήσετε τις δόσεις των φαρμάκων που λαμβάνετε για το άσθμα, λόγω ανησυχίας για τον COVID-19. Κάτι τέτοιο ενδέχεται να επιδεινώσει τον έλεγχο του άσθματος, με αποτέλεσμα να χρειαστείτε ιατρική περίθαλψη ή νοσηλεία.\nΗ θεραπεία αντισωμάτων έναντι της IL-5 κανονικά δεν θα πρέπει να επηρεάσει τον κίνδυνο μόλυνσης από COVID-19 και η συνέχιση λήψης της θεραπείας σας μπορεί θεωρητικά να μειώσει τον κίνδυνο κρίσης άσθματος σε περίπτωση μόλυνσης από τον ιό.\nΠροβληματίζομαι σχετικά με τη φαρμακευτική αγωγή που λαμβάνω για τις λοιμώξεις του αναπνευστικού (πρεδνιζολόνη και δοξυκυκλίνη για κάθε λοίμωξη του αναπνευστικού), καθώς έχω μάθει ότι μπορεί να επιδεινώσει τη νόσο COVID-19. Τι πρέπει να κάνω;\nΟι πληροφορίες που έχετε λάβει είναι λανθασμένες. Δεν υπάρχουν στοιχεία που υποδεικνύουν ότι η πρεδνιζολόνη και η δοξυκυκλίνη μπορούν να επιδεινώσουν τη νόσο COVID-19. Σύμφωνα με τον Παγκόσμιο Οργανισμό Υγείας, θα πρέπει να συνεχίζεται η χρήση στεροειδών για άτομα με ΧΑΠ που παρουσιάζουν έξαρση (παρόξυνση) λόγω της νόσου COVID-19. Τα αντιβιοτικά περιλαμβάνονται στην καθιερωμένη θεραπεία για ασθενείς που εισάγονται στο νοσοκομείο με COVID-19.\nΣυνοψίζοντας, σε περίπτωση έξαρσης, θα πρέπει να ακολουθείτε τις συμβουλές του γιατρού σας και να λαμβάνετε τα φάρμακά σας.\nΜπορείτε να παράσχετε συμβουλές για ασθενείς που λαμβάνουν ομαλιζουμάμπη/xolair;\nΓενικά, είναι σημαντικό να εξακολουθήσετε να λαμβάνετε όλα τα φάρμακά σας για το άσθμα, συμπεριλαμβανομένης της ομαλιζουμάμπης, ώστε να αποφύγετε τυχόν κρίσεις άσθματος κατά τη διάρκεια της πανδημίας του κορωνοϊού.\nΕάν λαμβάνετε Xolair, το άσθμα σας είναι εξ ορισμού σοβαρό, συνεπώς θα πρέπει να ακολουθείτε τις συμβουλές της κυβέρνησής σας για άτομα με σοβαρό άσθμα.\nΛαμβάνω εισπνεόμενα φάρμακα, Fostair και Salamol. Έχω ακούσει ότι, εάν έχω άσθμα και λαμβάνω στεροειδή, θα πρέπει να τεθώ σε αυτοαπομόνωση για 12 εβδομάδες, διότι είμαι άτομο υψηλού κινδύνου.\nΕάν λάβατε αυτήν τη συμβουλή από επαγγελματία υγείας, θα πρέπει να την ακολουθήσετε.\nΛαμβάνω αντισταμινικά. Διατρέχω μεγαλύτερο κίνδυνο εάν μολυνθώ με COVID-19;\nΌχι. Δεν υπάρχουν στοιχεία που να υποδεικνύουν ότι η ισταμίνη εμπλέκεται στην ανταπόκριση του οργανισμού στη νόσο COVID-19, συνεπώς, δεν υπάρχει λόγος να πιστεύουμε ότι τα αντισταμινικά έχουν κάποια επίδραση.\nΟ γιατρός μού συνταγογράφησε δεξαμεθαζόνη για φλεγμονή, αφότου νόσησα με COVID-19. Έχω διαβάσει ότι τα αντιφλεγμονώδη φάρμακα μπορούν να επιδεινώσουν τη νόσο COVID-19. Πρέπει να σταματήσω να παίρνω αυτά τα φάρμακα;\nΘα πρέπει πάντα να ακολουθείτε τις οδηγίες του γιατρού σας. Υπάρχει λόγος που σας έδωσε αυτό το φάρμακο. Δεν πρέπει να σταματήσετε να το λαμβάνετε χωρίς πρώτα να συζητήσετε με τον γιατρό σας.\nΜέχρι στιγμής, δεν υπάρχουν στοιχεία που να υποδεικνύουν ότι τα στεροειδή μπορούν να επιδεινώσουν τη νόσο και πραγματοποιούνται κάποιες κλινικές δοκιμές για να διαπιστωθεί εάν μπορούν να προκαλέσουν βελτίωση.\nΟ/Η σύντροφός μου πρέπει να ταξιδέψει αεροπορικώς στο Λονδίνο για να υποβληθεί σε θεραπεία για την πάθησή του. Τι πρέπει να κάνουμε για να παραμείνει ασφαλής;\nΤα ταξίδια ατόμων με υποκείμενες παθήσεις θα πρέπει να μειωθούν όσο το δυνατόν περισσότερο και να περιοριστούν μόνο στα απολύτως απαραίτητα ταξίδια. Σε αυτήν την περίπτωση, εάν το ταξίδι είναι απαραίτητο, θα πρέπει να τηρηθούν τα βήματα που αναφέρονται στο επάνω μέρος της παρούσας σελίδας, καθώς και να εφαρμόζεται ορθή υγιεινή των χεριών καθ’ όλη τη διάρκεια του ταξιδιού.\nΠρέπει να αποφεύγω τα μέσα μαζικής μεταφοράς; / Ποιο είναι το προτιμότερο μέσο μεταφοράς;\nΓια ασθενείς με υποκείμενες πνευμονοπάθειες, συνιστούμε τον περιορισμό των μετακινήσεων στον μεγαλύτερο δυνατό βαθμό. Μπορεί να χρειαστεί να χρησιμοποιήσετε μέσα μαζικής μεταφοράς, όπως λεωφορεία και τρένα. Σε αυτήν την περίπτωση, ο καλύτερος τρόπος για να μειώσετε τον κίνδυνο μετάδοσης είναι να πλένετε τα χέρια σας σχολαστικά πριν και μετά τη μετακίνηση, να αποφεύγετε να αγγίζετε το πρόσωπο, τη μύτη και τα μάτια σας και να προσπαθείτε να τηρείτε απόσταση άνω των 2 μέτρων από τους υπόλοιπους επιβάτες, εάν αυτό είναι δυνατό.\nΤα προτιμότερα μέσα μαζικής μεταφοράς είναι εκείνα με τους λιγότερους επιβάτες ή εκείνα που περιορίζουν την επαφή σας με δυνητικά άρρωστα άτομα, αλλά κατανοούμε ότι ορισμένες μετακινήσεις είναι αναπόφευκτες.\nΗ εργασία μου περιλαμβάνει επαφή με ευπαθή άτομα (σχολείο, ίδρυμα περίθαλψης, τομέας υγειονομικής περίθαλψης), τα οποία διατρέχουν υψηλό κίνδυνο εμφάνισης του COVID-19 και ανησυχώ για το ενδεχόμενο να τους μεταδώσω τη νόσο ακόμα και εάν αισθάνομαι καλά. Τι πρέπει να κάνω;\nΘα πρέπει να απευθυνθείτε στον εργοδότη σας, καθώς θα χρειαστεί διαφορετική προσέγγιση ανάλογα με το εκάστοτε εργασιακό περιβάλλον και δεν είναι δυνατόν να σας δώσουμε συγκεκριμένες συμβουλές χωρίς να έχουμε στη διάθεσή μας περισσότερες πληροφορίες. Οι γενικές συμβουλές που θα μπορούσαμε να σας δώσουμε σε περίπτωση που έρχεστε σε επαφή με άτομα υψηλού κινδύνου εμφάνισης COVID-19 είναι οι εξής.\nΟ ιός μπορεί να μεταδοθεί από άτομα που δεν έχουν συμπτώματα, συνεπώς για να προστατέψετε τον εαυτό σας αλλά και τους άλλους, περιορίστε στο ελάχιστον τη σωματική επαφή. Στον βαθμό που αυτό είναι εφικτό, διατηρείτε απόσταση 2 μέτρων από τους υπόλοιπους ανθρώπους. Αυτό δεν θα είναι εφικτό σε περίπτωση που έχετε υποχρεώσεις αυξημένης φροντίδας, επομένως περιορίστε την επαφή όσο είναι δυνατόν.\nΠλένετε τα χέρια σας τακτικά με σαπούνι και νερό για 20 δευτερόλεπτα (ή εάν δεν υπάρχει σαπούνι, χρησιμοποιείτε αντισηπτικό χεριών).\nΑποφεύγετε να αγγίζετε το πρόσωπο, το στόμα, τα μάτια ή τη μύτη σας, όσο αυτό είναι δυνατόν.\nΑποφεύγετε αυστηρά την επαφή με άτομα που έχουν πυρετό, βήχα ή άλλο σύμπτωμα ίωσης (και εάν έχετε έρθει σε επαφή με τέτοιο άτομο, ενημερώστε αμέσως τον εργοδότη σας)\nΕργάζομαι σε περιβάλλον όπου υπάρχει μεγάλος βαθμός ανθρώπινης επαφής (σχολείο, υγειονομική περίθαλψη κ.λπ.). Έχω αναπνευστική πάθηση. Αυτό σημαίνει ότι διατρέχω υψηλό κίνδυνο εάν προσβληθώ από τον COVID-19; Τι πρέπει να κάνω;\nΘα πρέπει να απευθυνθείτε στον εργοδότη σας ή στην υπηρεσία υγείας στον εργασιακό χώρο για να λάβετε συμβουλές για αυτοαπομόνωση.\nΈχω πνευμονική πάθηση. Εάν χρειαστεί να σταματήσω τη δουλειά, θα είμαι επιλέξιμος για κρατική ενίσχυση;\nΔεν μπορούμε να σας απαντήσουμε, καθώς η απάντηση διαφέρει για κάθε χώρα της Ευρώπης. Θα πρέπει να απευθυνθείτε στον εργοδότη σας ή στον αρμόδιο κρατικό φορέα για συμβουλές.\nΣύμφωνα με τον εργοδότη μου, εάν η κατάσταση ενός ατόμου τον θέτει σε ομάδα υψηλού κινδύνου, πρέπει να εργάζεται εξ αποστάσεως. Ποιες είναι οι καταστάσεις που θεωρούνται υψηλού κινδύνου;\nΗ κάθε χώρα έχει θέσει διαφορετικά πρότυπα σχετικά με αυτό το ζήτημα, συνεπώς θα πρέπει να ανατρέξετε στις συμβουλές που έχει δώσει η κυβέρνηση της χώρας σας. Στις καταστάσεις υψηλού κινδύνου, πιθανόν να συμπεριλαμβάνονται οι εξής:\nηλικία 70 ετών και άνω (ανεξαρτήτως ιατρικών παθήσεων)\nηλικία κάτω των 70 ετών με υποκείμενη ιατρική πάθηση από τις αναφερόμενες παρακάτω (δηλ. όποιος υποχρεούται να κάνει το εμβόλιο ενηλίκων για τη γρίπη κάθε χρόνο για ιατρικούς λόγους):\n- χρόνιες (μακροχρόνιες) αναπνευστικές παθήσεις, όπως άσθμα, χρόνια αποφρακτική πνευμονοπάθεια (ΧΑΠ), εμφύσημα ή βρογχίτιδα\n- χρόνια καρδιοπάθεια, όπως καρδιακή ανεπάρκεια\n- χρόνια ηπατική νόσος, όπως ηπατίτιδα\n- χρόνιες νευρολογικές νόσοι, όπως νόσος Πάρκινσον, νόσος του κινητικού νευρώνα, πολλαπλή σκλήρυνση (MS), μαθησιακή δυσκολία ή εγκεφαλική παράλυση\n- προβλήματα με τον σπλήνα, για παράδειγμα δρεπανοκυτταρική νόσος ή σπληνεκτομή\n- εξασθενημένο ανοσοποιητικό σύστημα λόγω παθήσεων, όπως είναι η λοίμωξη HIV και το AIDS, ή λόγω φαρμάκων όπως είναι τα δισκία στεροειδών ή η χημειοθεραπεία\n- άτομα σοβαρά υπέρβαρα (με δείκτη μάζας σώματος [ΔΜΣ] 40 και άνω)\nΗ παραπάνω λίστα λήφθηκε από τη σελίδα παροχής συμβουλών του δημόσιου φορέα υγείας της Αγγλίας\nΈχω ένα άτομο υψηλού κινδύνου στην οικογένειά μου και εργάζομαι σε θέση πρώτης γραμμής (νοσοκομείο, ίδρυμα περίθαλψης, φυλακή, σχολείο). Λόγω της επαφής μου με ασθενείς, ανησυχώ μήπως αρρωστήσω και μεταδώσω τον ιό στο ευπαθές μέλος της οικογένειάς μου. Τι πρέπει να κάνω;\nΘα πρέπει να συζητήσετε αυτό το θέμα με τον εργοδότη σας. Το σημαντικότερο πράγμα που πρέπει να κάνετε είναι να εφαρμόζετε σωστά τους κανόνες υγιεινής των χεριών, να χρησιμοποιείτε μέσα ατομικής προστασίας εάν αλληλεπιδράτε με ύποπτα ή επιβεβαιωμένα κρούσματα COVID-19 και να εφαρμόζετε το μέτρο της κοινωνικής αποστασιοποίησης. Με αυτόν τον τρόπο, περιορίζεται ο κίνδυνος εμφάνισης της λοίμωξης σε εσάς και στο εν λόγω μέλος της οικογένειάς σας.\nΕίμαι νοσηλευτής/-τρια και πάσχω από βρογχεκτασίες και άσθμα. Εργάζομαι σε χειρουργική ΜΕΘ που είναι πλέον το κέντρο διαχείρισης περιστατικών COVID-19 του νοσοκομείου. Πρέπει να απαιτήσω να μου δοθεί μάσκα υψηλής αναπνευστικής προστασίας N95;\nΘα πρέπει να συζητήσετε το θέμα των βρογχεκτασιών και του άσθματος με τον εργοδότη σας, καθώς ορισμένα νοσοκομεία προβαίνουν σε ανακατανομή ατόμων με παθήσεις υψηλού κινδύνου σε θέσεις που δεν περιλαμβάνουν απευθείας επαφή με ασθενείς με COVID-19. Αυτό δεν συμβαίνει παντού και η απόφαση του εάν πρέπει να εξακολουθήσετε να εργάζεστε εκεί εξαρτάται από τη βαρύτητα των υποκείμενων πνευμονοπαθειών σας και θα πρέπει να το συζητήσετε με τον εργοδότη σας.\nΌσον αφορά την ερώτηση για τη μάσκα, θα πρέπει να τηρήσετε τις κατευθυντήριες οδηγίες του τοπικού φορέα ελέγχου λοιμώξεων. Δεν χρειάζεται να φοράτε διαφορετική μάσκα λόγω των πνευμονοπαθειών σας.\nΈχω συμπτώματα της νόσου COVID-19. Πρέπει να εξεταστώ;\nΌχι. Η συμβουλή που έχει δοθεί προς το παρόν από τους δημόσιους υγειονομικούς φορείς είναι ότι, εάν είστε αρκετά καλά ώστε να παραμείνετε στο σπίτι, θα πρέπει να τεθείτε σε αυτοαπομόνωση. Εάν βγείτε από το σπίτι για να εξεταστείτε, υπάρχει ο κίνδυνος να μολύνετε κάποιον άλλον. Θα εξεταστείτε μόνο σε περίπτωση που νοσηλευτείτε ή εφόσον χρειαστεί να επισκεφθείτε έναν επαγγελματία υγείας, λόγω επιδείνωσης της κατάστασής σας.\nΈχω πνευμονική πάθηση και πιστεύω ότι έχω COVID-19. Ποια είναι τα βήματα που πρέπει να ακολουθήσω;\nΕάν έχετε ήπια συμπτώματα και μπορείτε να τα διαχειριστείτε στο σπίτι, θα πρέπει να παραμείνετε σε αυτοαπομόνωση, δηλαδή να μην βγείτε καθόλου για τουλάχιστον 7 ημέρες. Με αυτόν τον τρόπο, αποτρέπεται ο κίνδυνος να μεταδώσετε τη λοίμωξη σε κάποιον άλλον. Εάν ζείτε μαζί με άλλους ανθρώπους, εκείνοι δεν θα πρέπει να βγουν από το σπίτι για τουλάχιστον 14 ημέρες. Ο λόγος είναι ότι ο ιός μπορεί να αναπτύσσεται στον οργανισμό τους και μπορεί να τον μεταδώσουν σε άλλα άτομα, εάν έχουν μολυνθεί από εσάς.\nΣε περίπτωση πυρετού, πάρτε παρακεταμόλη και συνεχίστε τις συνηθισμένες θεραπείες που λαμβάνετε για την πνευμονική πάθησή σας. Καταναλώνετε πολλά υγρά, διότι ο πυρετός μπορεί να σας προκαλέσει αφυδάτωση.\nΕάν τα συμπτώματα επιδεινωθούν ή δεν παρουσιάσουν βελτίωση, μπορείτε να ζητήσετε τη συμβουλή ενός επαγγελματία υγείας. Σε κάθε χώρα, αυτό λειτουργεί με διαφορετικό τρόπο.\nΓνωρίζω ότι δεν πρέπει να πάω στο νοσοκομείο αν πιστεύω ότι έχω μολυνθεί, αλλά πότε πρέπει να αναζητήσω ιατρική βοήθεια εάν έχω προϋπάρχουσα πνευμονοπάθεια;\nΕάν πιστεύετε ότι έχετε λοίμωξη από COVID-19, αναλογιστείτε αν μπορείτε να διαχειριστείτε τα συμπτώματα στο σπίτι. Ο πυρετός μπορεί να αντιμετωπιστεί με παρακεταμόλη και κατανάλωση πολλών υγρών. Εάν τα συμπτώματα είναι βαριά ή χρειάζεστε επιπρόσθετες συμβουλές, επικοινωνήστε με τον πάροχο πρωτοβάθμιας υγειονομικής περίθαλψης που σας εξυπηρετεί.\nΠιστεύω ότι έχω COVID-19. Έχω δύσπνοια και αισθάνομαι ότι οι πνεύμονές μου πιέζονται. Τι πρέπει να κάνω; Πώς μπορώ να αντιμετωπίσω τα συμπτώματα και πότε πρέπει να πάω στο νοσοκομείο;\nΜια χρήσιμη ερώτηση που μπορείτε να κάνετε στον εαυτό σας είναι η εξής: «εάν δεν υπήρχε η πανδημία του κορωνοϊού, θα πήγαινα στο νοσοκομείο;». Εάν η απάντηση είναι θετική, θα πρέπει να ζητήσετε ιατρική βοήθεια και ενδέχεται να χρειαστείτε νοσοκομειακή περίθαλψη. Οι λόγοι για τους οποίους μπορεί να χρειαστεί να νοσηλευτείτε με λοίμωξη από COVID-19 είναι οι ίδιοι που ισχύουν για οποιαδήποτε πνευμονική λοίμωξη. Εάν έχετε τόσο σοβαρή δύσπνοια που δεν αντιμετωπίζεται στο σπίτι ή σε περίπτωση που τα συμπτώματα επιδεινώνονται ή δεν βελτιώνονται, θα πρέπει να ζητήσετε ιατρική συμβουλή.\nΈχω πνευμονική πάθηση, έχω συμπτώματα της νόσου COVID-19 και δεν μπορώ να έρθω σε επικοινωνία με κάποιον εξειδικευμένο γιατρό. Είμαι σε αυτοαπομόνωση αρκετές εβδομάδες και φοβάμαι. Τι πρέπει να κάνω;\nΕίναι σημαντικό να λάβετε ιατρική βοήθεια. Εάν η κατάσταση είναι σε εξέλιξη εδώ και αρκετές εβδομάδες και δεν βελτιώνεται, θα πρέπει να ζητήσετε ιατρική συμβουλή.\nΛόγω της πάθησής μου, συνήθως αρρωσταίνω περισσότερο όταν πηγαίνω στο νοσοκομείο. Πρέπει να αποφύγω την επίσκεψη στο νοσοκομείο για να μειώσω τον κίνδυνο να προσβληθώ από τον COVID-19;\nΚατά πάσα πιθανότητα, τα νοσοκομεία ολόκληρης της Ευρώπης θα επιβαρυνθούν πολύ τους επόμενους μήνες λόγω των ασθενών με COVID-19. Εάν τα καταφέρνετε χωρίς πρόβλημα στο σπίτι και δεν χρειάζεστε νοσοκομειακή περίθαλψη, καταβάλετε κάθε δυνατή προσπάθεια να αποφύγετε την επίσκεψη στο νοσοκομείο. Χρησιμοποιήστε εναλλακτικές υπηρεσίες, όπως τα φαρμακεία της περιοχής σας και τηλεφωνικές υπηρεσίες, όπου αυτό είναι εφικτό.\nΩστόσο, τα νοσοκομεία είναι στη διάθεσή σας για να σας παράσχουν βοήθεια εάν αισθανθείτε έντονη αδιαθεσία και χρειαστείτε νοσοκομειακή περίθαλψη. Θα εφαρμόσουν πολύ αυστηρά μέτρα υγιεινής ώστε να αποφευχθεί η μετάδοση του COVID-19 σε άτομα που επισκέπτονται το νοσοκομείο.\nΝα πάω στα προγραμματισμένα ραντεβού μου ή πρέπει να αποφύγω την επίσκεψη σε ιατρικά κέντρα ή νοσοκομεία;\nΕάν το νοσοκομείο σας εξακολουθεί να πραγματοποιεί τα προγραμματισμένα ραντεβού με εξωτερικούς ασθενείς, θα ήταν καλή ιδέα να επικοινωνήσετε με το αρμόδιο τμήμα και να ρωτήσετε εάν πρέπει να πάτε. Πολλές ιατρικές δομές ακυρώνουν τα τακτικά ραντεβού ή τα πραγματοποιούν τηλεφωνικά, όταν αυτό είναι εφικτό. Σε ορισμένες περιπτώσεις, είναι απαραίτητη η επίσκεψη διά ζώσης και δεν θα πρέπει να παραλείψετε κάποια επίσκεψη χωρίς να συμβουλευτείτε πρώτα τον σύμβουλο, τον ιατρό, τον νοσηλευτή σας ή άλλον πάροχο υγειονομικής περίθαλψης.\nΚλείστε ραντεβού μόνο εάν είναι απολύτως απαραίτητο.\nΕιδικές αναπνευστικές ασθένειες\nΤα άτομα με άσθμα έχουν μεγαλύτερες πιθανότητες να εμφανίσουν σοβαρές επιπλοκές και να χρειαστούν αναπνευστική υποστήριξη;\nΜέχρι στιγμής, δεν υπάρχουν στοιχεία που υποδεικνύουν ότι οι ασθενείς με άσθμα εμφανίζουν σοβαρές επιπλοκές λόγω της νόσου COVID-19. Στο Ηνωμένο Βασίλειο, η πρώτη αναφορά ασθενών που νοσηλεύτηκαν σε μονάδα εντατικής θεραπείας δόθηκε στη δημοσιότητα στα μέσα Μαρτίου και ανέφερε ότι από 196 ασθενείς, μόνο τρεις είχαν σοβαρές υποκείμενες πνευμονοπάθειες. Αυτός ο αριθμός είναι χαμηλότερος από τον αναμενόμενο και υποδεικνύει ότι οι περισσότεροι άνθρωποι που εισάγονται στο νοσοκομείο με σοβαρές επιπλοκές επί του παρόντος δεν είναι ασθενείς με πνευμονοπάθειες.\nΤα άτομα με άσθμα που εμφάνισαν τη νόσο COVID-19 αναρρώνουν;\nΝαι. Μέχρι στιγμής, έχουν υπάρξει πολύ λίγα κρούσματα λοίμωξης COVID-19 σε άτομα με άσθμα και όσοι εμφάνισαν τη λοίμωξη βρίσκονται σε ανάρρωση.\nΈχω άσθμα και χρησιμοποιώ εισπνεόμενα φάρμακα πρόληψης. Γνωρίζω ότι πρόκειται για στεροειδή και έχω μάθει ότι τέτοιου είδους φάρμακα μπορούν να επιδεινώσουν τα συμπτώματα της νόσου COVID-19. Τι πρέπει να κάνω;\nΗ πληροφορία που έχετε λάβει είναι λανθασμένη. Οι ασθενείς με άσθμα δεν πρέπει να διακόπτουν ποτέ τη λήψη των εισπνεόμενων φαρμάκων πρόληψης, εκτός εάν λάβουν σχετική οδηγία από επαγγελματία υγείας. Η διακοπή λήψης των εισπνεόμενων φαρμάκων πρόληψης μπορεί να αυξήσει τον κίνδυνο επιπλοκών σε περίπτωση που εμφανίσετε τη νόσο COVID-19, διότι θα επιδεινώσει το άσθμα σας. Επί του παρόντος, δεν έχουμε κανέναν λόγο να πιστεύουμε ότι τα στεροειδή επιδεινώνουν τα συμπτώματα της νόσου COVID-19. Σύμφωνα με έρευνα από την Κίνα, τα στεροειδή ενδέχεται να περιορίσουν τη σοβαρότητα της νόσου COVID-19. Αυτήν τη στιγμή, μια δοκιμή που διεξάγεται στο Ηνωμένο Βασίλειο ελέγχει το κατά πόσο τα στεροειδή έχουν αποτελεσματική δράση ως θεραπεία σε αυτήν την περίπτωση.\nΟι ασθενείς που λαμβάνουν θεραπείες με αντισώματα έναντι της IL5 (ιντερλευκίνη 5) ή αντίστοιχες θεραπείες, που μειώνουν τα ηωσινόφιλα, διατρέχουν μεγαλύτερο κίνδυνο; Πρέπει να διακόψουν ή να τροποποιήσουν τη δοσολογία;\nΕργάζομαι στον τομέα της υγειονομικής περίθαλψης και πρέπει να φοράω μάσκα προσώπου. Άρχισα να παρουσιάζω συμπτώματα άσθματος. Υπάρχουν στοιχεία που υποδεικνύουν ότι η χρήση μάσκας μπορεί να προκαλέσει συμπτώματα άσθματος;\nΔεν υπάρχουν συγκεκριμένα στοιχεία που να υποδεικνύουν ότι οι μάσκες επιδεινώνουν το άσθμα, αλλά οι αιτίες που προκαλούν συμπτώματα άσθματος δεν είναι πάντα εμφανείς και δεν μπορούν να προσδιοριστούν σε όλες τις περιπτώσεις. Εάν πιστεύετε ότι κάτι στον χώρο εργασίας σας επιδεινώνει το άσθμα σας, θα ήταν σκόπιμο να απευθυνθείτε στον γιατρό σας ή στην υπηρεσία υγείας του χώρου εργασίας σας για συμβουλές.\nΥπάρχει κάτι συγκεκριμένο που πρέπει να γνωρίζω για τη νόσο COVID-19 σε σχέση με την πάθησή μου;\nΤα άτομα με βρογχεκτασίες ενδέχεται να διατρέχουν μεγαλύτερο κίνδυνο επιπλοκών σε περίπτωση μόλυνσης από COVID-19. Για τον λόγο αυτό, αναφέρονται παρακάτω ορισμένες συστάσεις για να μειώσετε τον κίνδυνο να μολυνθείτε και τον κίνδυνο να εμφανίσετε επιπλοκές εφόσον μολυνθείτε:\nΣυγκεκριμένα για τις βρογχεκτασίες, φροντίστε να κάνετε τακτικά τις ασκήσεις κάθαρσης αεραγωγών. Με αυτόν τον τρόπο, απομακρύνεται η βλέννα από τους πνεύμονες και, κατά συνέπεια, μειώνεται ο κίνδυνος έξαρσης (παρόξυνσης).\nΕάν παρουσιάσετε πυρετό και βήχα, αλλά αισθάνεστε καλά, προσπαθήστε να αυξήσετε τη συχνότητα των ασκήσεων κάθαρσης αεραγωγών και λάβετε παρακεταμόλη για τη μείωση του πυρετού. Εάν αισθανθείτε μεγαλύτερη αδιαθεσία, ζητήστε ιατρική συμβουλή. Εάν έχετε απόθεμα αντιβιοτικών στο σπίτι, όπως ισχύει για πολλούς ασθενείς με βρογχεκτασίες, καταφύγετε στη λήψη αντιβιοτικού μόνο σε περίπτωση που τα πτύελα (φλέγματα) αυξηθούν ή αλλάξουν χρώμα. Τα αντιβιοτικά δεν δρουν κατά των ιών, αλλά μπορούν να θεραπεύσουν μια βακτηριακή λοίμωξη.\nΠάσχω από βρογχεκτασίες. Πρέπει να τεθώ σε αυτοαπομόνωση; Διατρέχω μεγαλύτερο κίνδυνο εμφάνισης βαριάς νόσου;\nΟι βρογχεκτασίες είναι μια πάθηση που διαφέρει πολύ από τον σοβαρό έως τον ήπιο βαθμό της, συνεπώς δεν είναι δυνατή η παροχή μίας σύστασης που να καλύπτει όλους τους πάσχοντες.\nΤα άτομα με σοβαρές βρογχεκτασίες, δηλαδή όσοι έχουν συχνές λοιμώξεις του αναπνευστικού ή/και λαμβάνουν μακροχρόνια προληπτική αντιβιοτική αγωγή, θα πρέπει να προφυλαχθούν πλήρως παραμένοντας στο σπίτι για τις επόμενες 12 εβδομάδες.\nΓια ασθενείς με ήπιες βρογχεκτασίες, δηλαδή όσους έχουν μόνο ήπιο βήχα και δεν ταλαιπωρούνται από συχνές λοιμώξεις του αναπνευστικού, πιθανόν να αρκεί η κοινωνική αποστασιοποίηση με παραμονή στο σπίτι όσο το δυνατόν περισσότερο, αλλά με δυνατότητα εξόδου για τα απαραίτητα ψώνια ή για σωματική άσκηση.\nΔεν γνωρίζουμε εάν οι ασθενείς με βρογχεκτασίες έχουν μεγαλύτερες πιθανότητες να εμφανίσουν επιπλοκές, αλλά θα συνιστούσα τη λήψη των απαραίτητων προφυλάξεων.\nΤα άτομα με βρογχεκτασίες αναρρώνουν από τη νόσο COVID-19;\nΠρος το παρόν, έχω υπόψη μου μόνο έναν ασθενή με βρογχεκτασίες που ήταν επιβεβαιωμένο κρούσμα COVID-19 και έχει αναρρώσει, αλλά καμία από τις μελέτες που έχουν δημοσιευθεί έως τώρα δεν έχει συμπεριλάβει άτομα με βρογχεκτασίες. Ελπίζω να μην υπάρξει άλλο κρούσμα!\nΣτο παρελθόν είχα καρκίνο και είχα υποβληθεί σε χημειοθεραπεία και ακτινοθεραπεία. Έχει περάσει αρκετός καιρός, αλλά μήπως εξακολουθώ να είμαι στις ομάδες υψηλού κινδύνου για τον COVID-19;\nΕίναι δύσκολο να εκφράσουμε άποψη για μία συγκεκριμένη περίπτωση. Η συντριπτική πλειοψηφία των ατόμων, ακόμη και αν έχουν μολυνθεί με COVID-19 και αν έχουν υποκείμενες παθήσεις θα περάσει μια ήπια ίωση παρόμοια με κρυολόγημα ή γρίπη. Οι σοβαρές καρδιοπάθειες και πνευμονοπάθειες έχουν συσχετιστεί με πιο δυσμενείς εκβάσεις, ιδιαίτερα σε ασθενείς ηλικίας άνω των 80 ετών. Ο καρκίνος που έχει αντιμετωπιστεί επιτυχώς συνήθως δεν αποτελεί παράγοντα κινδύνου για πιο δυσμενείς εκβάσεις σε λοιμώξεις του αναπνευστικού, όπως η λοίμωξη από COVID-19.\nΓια περισσότερες πληροφορίες σχετικά με τον καρκίνο και τη νόσο COVID-19, επισκεφθείτε τον ιστότοπο www.womenagainstlungcancer.eu/emergenza-covid-19/#more\nΤι κινδύνους εγκυμονεί η νόσος COVID-19 για άτομα με σοβαρό πνευμονικό εμφύσημα;\nΟι ασθενείς με σοβαρή ΧΑΠ και σοβαρό εμφύσημα συγκαταλέγονται στα άτομα που διατρέχουν μεγαλύτερο κίνδυνο για επιπλοκές από τη νόσο COVID-19. Αυτό οφείλεται στο ότι η νόσος COVID-19 προσβάλλει τους πνεύμονες. Εάν οι πνεύμονες είναι ήδη ελαφρώς ταλαιπωρημένοι, έχουν λιγότερες δυνάμεις να καταπολεμήσουν τον ιό.\nΥπάρχει κάτι που δεν πρέπει να κάνω δεδομένου ότι πάσχω από κυστική ίνωση;\nΝα ακολουθείτε τις οδηγίες των επαγγελματιών του τομέα υγείας και να συμμορφώνεστε με τα τοπικά σχέδια ανταπόκρισης στον ιό COVID-19.\nΔεν συνιστούμε την αυτοαπομόνωση για όλα τα άτομα με κυστική ίνωση, αλλά είναι σκόπιμο να παραμείνετε στο σπίτι όσο το δυνατόν περισσότερο.\nΑποφεύγετε σημεία με πιθανώς αυξημένο κίνδυνο έκθεσης, για παράδειγμα με πολύ κόσμο, ιδιαίτερα τους χώρους που δεν αερίζονται επαρκώς.\nΕπί του παρόντος, δεν υπάρχουν καθολικές συστάσεις για την προσέλευση στο σχολείο. Αυτό θα εξαρτηθεί από τις τοπικές συνθήκες και τις μεμονωμένες συμβουλές από το κέντρο κυστικής ίνωσης της περιοχής σας.\nΕάν εργάζεστε, σας συνιστούμε να επικοινωνήσετε με τον εργοδότη σας ώστε να γίνουν κάποιες εύλογες προσαρμογές στις εργασιακές συνθήκες σας, οι οποίες θα συμβάλλουν στην προστασία σας. Το κέντρο κυστικής ίνωσης της περιοχής σας πιθανόν να μπορεί να σας παράσχει συμβουλές και υποστήριξη σχετικά με αυτό το ζήτημα.\nΟι παραπάνω πληροφορίες αποτελούν μια συνοπτική εκδοχή των πληροφοριών του Ιδρύματος Κυστικής Ίνωσης (Cystic fibrosis Trust). Μπορείτε να τις βρείτε εδώ https://www.cysticfibrosis.org.uk/news/COVID-19-qa\nΕυρωπαϊκός Οργανισμός Κυστικής Ίνωσης (CF Europe)\nΣυμβουλές από τον Ιατρικό Σύλλογο Κυστικής Ίνωσης του Ηνωμένου Βασιλείου (UK CF Medical Association)\nΈχω κάνει μεταμόσχευση πνεύμονα. Υπάρχει κάποια ειδική συμβουλή που ισχύει για την περίπτωσή μου;\nΗ ομάδα ή ο ειδικός που εκτέλεσε τη μεταμόσχευση μπορεί ήδη να έχει σκεφτεί κάποιο σχέδιο δράσης. Σε αυτήν την περίπτωση, θα πρέπει να ακολουθήσετε τις συμβουλές που θα σας δοθούν.\nΓενικά, εάν παρουσιάσετε συμπτώματα που συνάδουν με ίωση, σας συνιστούμε να παραμείνετε σε κατ’ οίκον απομόνωση και να επικοινωνήσετε με την τοπική ομάδα μεταμόσχευσης για συμβουλές. Εάν αισθάνεστε αδιαθεσία και εμφανίζετε συμπτώματα, όπως δυσκολία στην αναπνοή, θα πρέπει να ζητήσετε ιατρική βοήθεια επειγόντως, όπως θα κάνατε και σε οποιαδήποτε άλλη αντίστοιχη περίπτωση.\nΣε γενικές γραμμές, είμαι υγιής, αλλά είχα περάσει πνευμονία αρκετές φορές στο παρελθόν. Αυτό σημαίνει ότι η λοίμωξη θα με επηρεάσει πιο σοβαρά;\nΌχι, Οι προηγούμενες λοιμώξεις δεν αυξάνουν τον κίνδυνο για πιο σοβαρές λοιμώξεις στο μέλλον, εκτός εάν οι προηγούμενες λοιμώξεις οφείλονταν σε άλλες νόσους (π.χ. σοβαρές καρδιοπάθειες ή πνευμονοπάθειες, διαβήτης ή παθήσεις ή φάρμακα που καταστέλλουν το ανοσοποιητικό σύστημα).\nΈχω φυματίωση. Η θεραπεία μου πηγαίνει καλά, αλλά μήπως πρέπει να αυτοαπομονωθώ;\nΠρέπει να ακολουθήσετε τις εθνικές κατευθυντήριες οδηγίες που εφαρμόζονται στη χώρα σας. Στο Ηνωμένο Βασίλειο, η οδηγία είναι η κοινωνική αποστασιοποίηση, που διαφέρει από την αυτοαπομόνωση. Θα πρέπει να παραμένετε στο σπίτι όσο το δυνατόν περισσότερο, αλλά μπορείτε να βγαίνετε μια φορά την ημέρα για ψώνια ή/και σωματική άσκηση. Θα πρέπει να τηρείτε αποστάσεις από οποιονδήποτε δεν ανήκει στην οικογένειά σας (τηρείτε απόσταση τουλάχιστον 2 μέτρων όταν είστε εκτός σπιτιού).\nΤι ισχύει για την περίπτωση που κάποιος ασθενής με TB, που λαμβάνει θεραπεία κατά της φυματίωσης, εάν μολυνθούν με COVID-19; Υπάρχει κάποια σύσταση για τη θεραπεία;\nΕίναι σημαντικό να εξακολουθήσετε να λαμβάνετε τη θεραπεία σας για την TB, ακόμα και εάν αισθανθείτε αδιαθεσία. Συνεχίστε να λαμβάνετε τα φάρμακά σας, εκτός εάν σας δοθεί διαφορετική οδηγία από κάποιον επαγγελματία υγείας. Η TB δεν προβλέπεται να επηρεάσει τη σοβαρότητα της λοίμωξης από COVID-19. Η θεραπεία της λοίμωξης από COVID-19 ενδέχεται να είναι πιο περίπλοκη λόγω της αλληλεπίδρασης μεταξύ των φαρμάκων για την TB και των υπολοίπων φαρμάκων, συνεπώς είναι σημαντικό να απευθυνθείτε σε έναν φαρμακοποιό ή έναν ιατρό προτού λάβετε οποιοδήποτε άλλο φάρμακο.\nΕίχα φυματίωση, υποβλήθηκα σε θεραπεία και έχω αναρρώσει. Ωστόσο, έχω υποστεί μόνιμη βλάβη σε έναν από τους πνεύμονές μου. Αυτό σημαίνει ότι διατρέχω μεγαλύτερο κίνδυνο εάν μολυνθώ με COVID-19;\nΠιθανόν. Εάν έχετε υποστεί βλάβη στους πνεύμονες λόγω φυματίωσης, διατρέχετε μεγαλύτερο κίνδυνο να προσβληθείτε από λοιμώξεις του αναπνευστικού, συνεπώς ενδέχεται να διατρέχετε ελαφρώς μεγαλύτερο κίνδυνο να εμφανίσετε κάποια λοίμωξη του αναπνευστικού εάν μολυνθείτε με τον ιό COVID-19. Ωστόσο, είναι σημαντικό να επισημάνουμε ότι οι περισσότεροι άνθρωποι εμφανίζουν ήπια συμπτώματα της νόσου ή είναι εντελώς ασυμπτωματικοί, ακόμα και εάν έχουν υποκείμενες πνευμονοπάθειες.\nΈχω ανεπάρκεια Α1-αντιθρυψίνης. Διατρέχω μεγαλύτερο κίνδυνο εάν μολυνθώ με COVID-19;\nΌχι απαραίτητα. Τα άτομα με υποκείμενες πνευμονοπάθειες διατρέχουν μεγαλύτερο κίνδυνο να παρουσιάσουν επιπλοκές, εάν έχουν μειωμένη πνευμονική λειτουργία ή σοβαρή δύσπνοια. Εάν η ανεπάρκεια Α1-αντιθρυψίνης από την οποία πάσχετε δεν έχει προκαλέσει ΧΑΠ ή σοβαρό εμφύσημα, κατά πάσα πιθανότητα δεν υπάρχει λόγος ανησυχίας. Ακόμα και στην περίπτωση που έχετε μέτρια ή σοβαρή ΧΑΠ, ναι μεν διατρέχετε μεγαλύτερο κίνδυνο επιπλοκών, αλλά οι περισσότεροι ασθενείς αναρρώνουν πλήρως από τη νόσο COVID-19.\nΣυνιστάτε στους ασθενείς που λαμβάνουν θεραπεία αύξησης/αντικατάστασης για ανεπάρκεια Α1-αντιθρυψίνης να εξακολουθήσουν να επισκέπτονται το νοσοκομείο για τη λήψη της θεραπείας τους ή θεωρείτε ότι θα ήταν προτιμότερο να μην λάβουν τη θεραπεία για ορισμένες εβδομάδες/μήνες μέχρι να περιοριστεί ο κίνδυνος λοίμωξης;\nΘα πρέπει να συζητήσετε αυτό το ζήτημα με τον γιατρό σας, ο οποίος γνωρίζει εάν η θεραπεία σας είναι απαραίτητη ή μπορεί να καθυστερήσει μέχρι τα ποσοστά της λοίμωξης να αρχίσουν να μειώνονται στη χώρα σας.\nΠνευμοθώρακας (ρήξη πνεύμονα)\nΣτο παρελθόν είχα πνευμοθώρακα (ρήξη πνεύμονα). Αυτό σημαίνει ότι διατρέχω μεγαλύτερο κίνδυνο εάν μολυνθώ με COVID-19; Έχω μεγαλύτερες πιθανότητες να πάθω πνευμονία;\nΌχι, εκτός εάν έχετε άλλες υποκείμενες ιατρικές παθήσεις. Ο πνευμοθώρακας μπορεί να συμβεί σε έναν απολύτως υγιή άνθρωπο και, σε αυτήν την περίπτωση, δεν κινδυνεύετε από τον κορωνοϊό περισσότερο από τους υπόλοιπους ανθρώπους. Εάν ο πνευμοθώρακας παρουσιάστηκε ως επιπλοκή ΧΑΠ, κυστικής ίνωσης ή άλλης πνευμονοπάθειας, ο κίνδυνος που διατρέχετε προκύπτει από αυτήν την πνευμονοπάθεια.\nΣτο παρελθόν είχα πνευμοθώρακα (ρήξη πνεύμονα). Υπάρχει πιθανότητα να υποστώ πάλι ρήξη πνεύμονα εάν μολυνθώ με COVID-19;\nΔεν υπάρχουν στοιχεία που υποδεικνύουν κάτι τέτοιο. Ο πνευμοθώρακας είναι μια σπάνια επιπλοκή ιογενών λοιμώξεων και δεν υπάρχει κανένα στοιχείο που να υποδεικνύει ότι εάν έχετε υποστεί επεισόδιο πνευμοθώρακα στο παρελθόν, διατρέχετε μεγαλύτερο κίνδυνο, εκτός εάν έχετε άλλη υποκείμενη πνευμονοπάθεια.\n(Ιδιοπαθής) πνευμονική ίνωση\nΈχω (ιδιοπαθή) πνευμονική ίνωση. Διατρέχω μεγαλύτερο κίνδυνο εάν μολυνθώ με COVID-19;\nΝαι. Οι ειδικοί στην ιδιοπαθή πνευμονική ίνωση έχουν επισημάνει ότι η συγκεκριμένη νόσος αυξάνει τον κίνδυνο επιπλοκών σε περίπτωση εμφάνισης COVID-19. Συνεπώς, τα άτομα που πάσχουν από ιδιοπαθή πνευμονική ίνωση πρέπει να καταβάλουν κάθε δυνατή προσπάθεια ώστε να αποφύγουν τη λοίμωξη. Σε ορισμένες χώρες της Ευρώπης, έχει δοθεί σύσταση για πλήρη προφύλαξη στα άτομα με ιδιοπαθή πνευμονική ίνωση (IPF), γεγονός που σημαίνει ότι δεν πρέπει να βγουν από το σπίτι για 12 εβδομάδες, εκτός από εξαιρετικές περιπτώσεις. Παρόλο που ο κίνδυνος είναι αυξημένος για άτομα με IPF, τα περισσότερα άτομα με IPF που μολύνονται με COVID-19 παρουσιάζουν ήπια λοίμωξη και αναρρώνουν πλήρως.\nΑυτήν τη στιγμή, έχω γρίπη. Πρέπει να ανησυχώ περισσότερο;\nΕάν έχετε επιβεβαιωμένη λοίμωξη από τον ιό της γρίπης, τότε δεν έχετε κανέναν λόγο να ανησυχείτε. Η λοίμωξη από έναν ιό δεν αυξάνει τις πιθανότητες λοίμωξης από άλλον ιό.\nΈχω υπεζωκοτική πάχυνση. Αυτό σημαίνει ότι διατρέχω μεγαλύτερο κίνδυνο εάν μολυνθώ με COVID-19;\nΌχι. Η υπεζωκοτική πάχυνση δεν επηρεάζει τον κίνδυνο μόλυνσης με COVID-19 και δεν αυξάνει τον κίνδυνο εμφάνισης επιπλοκών, εκτός αν συνδυάζεται με άλλες καρδιοπάθειες ή πνευμονοπάθειες.\nΈχω υποβληθεί σε αφαίρεση τμήματος του πνεύμονά μου. Πώς θα με επηρεάσει ο COVID-19;\nΕάν είστε κατά τα άλλα υγιής, δεν υπάρχει λόγος να θεωρήσουμε ότι αυτό το γεγονός θα καταστήσει πιο σοβαρή ή πιο πιθανή τη λοίμωξη από COVID-19.\nΑυτές οι πληροφορίες ισχύουν και για υγιή άτομα που έχουν μικρότερους πνεύμονες, π.χ. λόγω σκολίωσης ή κύφωσης. Τέτοιου είδους προβλήματα μπορεί να περιορίσουν τον πνευμονικό όγκο σας και ο κίνδυνος για εσάς εξαρτάται από το πόσο σοβαρός είναι αυτός ο περιορισμός, αλλά, γενικά, δεν διατρέχετε ιδιαίτερα αυξημένο κίνδυνο για επιπλοκές.\nΈχω πλευρίτιδα. Αυτό σημαίνει ότι είμαι πιο ευπαθής εάν μολυνθώ με COVID-19;\nΌχι, εκτός εάν η πλευρίτιδα οφείλεται σε άλλη υποκείμενη πνευμονική πάθηση. Οι πνευμονικές παθήσεις που σας θέτουν σε υψηλότερο κίνδυνο είναι εκείνες που επηρεάζουν τους αεραγωγούς ή περιορίζουν τη λειτουργικότητα των πνευμόνων, όπως η ΧΑΠ, το σοβαρό άσθμα, οι βρογχεκτασίες, η κυστική ίνωση, η πνευμονική ίνωση ή ο καρκίνος των πνευμόνων.\nΈχω πνευμονική εμβολή. Πώς θα με επηρεάσει η COVID-19;\nΕφόσον η πνευμονική εμβολή αντιμετωπίζεται με αντιπηκτική φαρμακευτική αγωγή και τα επίπεδα οξυγόνου σας είναι φυσιολογικά, δεν αναμένεται να επηρεάσει τον κίνδυνο επιπλοκών εάν νοσήσετε με COVID-19.\nΕίμαι άνω των 70 ετών, έχω διαγνωσθεί με χρόνια θρομβοεμβολική νόσο και παίρνω βαρφαρίνη εφ’ όρου ζωής. Ποιοι είναι οι κίνδυνοι; Πρέπει να παραμείνω στο σπίτι μου για 12 εβδομάδες;\nΣε κάθε χώρα, έχουν δοθεί διαφορετικές συστάσεις, αλλά (για παράδειγμα) στο Ηνωμένο Βασίλειο, προς το παρόν, άτομα σας εσάς δεν καλούνται να παραμείνουν στο σπίτι τους για 12 εβδομάδες. Καλούνται όμως να εφαρμόσουν το μέτρο της «κοινωνικής αποστασιοποίησης», δηλαδή:\nΝα αποφεύγουν επαφές με άτομα που παρουσιάζουν συμπτώματα μόλυνσης από κορωνοϊό (COVID-19). Αυτά τα συμπτώματα περιλαμβάνουν υψηλό πυρετό ή/και συνεχόμενο βήχα που δεν προϋπήρχε\nΝα αποφεύγουν την περιττή μετακίνηση με μέσα μαζικής μεταφοράς, εφόσον αυτό είναι εφικτό\nΝα εργάζονται από το σπίτι, εφόσον αυτό είναι εφικτό.\nΝα αποφεύγουν τις μικρές και μεγάλες συναθροίσεις σε δημόσιους χώρους λαμβάνοντας υπόψη ότι τα μπαρ, τα εστιατόρια, τα κέντρα αναψυχής και αντίστοιχοι χώροι είναι κλειστά αυτήν τη στιγμή, καθώς οι λοιμώξεις διασπείρονται εύκολα σε κλειστούς χώρους όπου συγκεντρώνεται πολύς κόσμος.\nΝα αποφεύγουν τις συγκεντρώσεις με φίλους και συγγενείς. Να επικοινωνούν μαζί τους χρησιμοποιώντας τεχνολογικά μέσα εξ αποστάσεως επικοινωνίας, όπως τηλέφωνο, διαδίκτυο και μέσα κοινωνικής δικτύωσης\nΕάν χρειαστεί να επικοινωνήσουν με τον γιατρό τους ή άλλες ουσιώδεις υπηρεσίες, να χρησιμοποιήσουν το τηλέφωνο ή υπηρεσίες επικοινωνίας μέσω διαδικτύου\nΜόνο άτομα με σοβαρές υποκείμενες παθήσεις, όπως προβλήματα του ανοσοποιητικού συστήματος, καρκίνο ή σοβαρή ΧΑΠ, άσθμα και άλλες πνευμονοπάθειες, καλούνται να παραμείνουν στο σπίτι τους για 12 εβδομάδες. Η χρόνια θρομβοεμβολική νόσος δεν συμπεριλαμβάνεται σε αυτές τις παθήσεις.\nΈχω χρόνιο βήχα. Διατρέχω μεγαλύτερο κίνδυνο εάν μολυνθώ με COVID-19;\nΌχι. Εάν έχετε χρόνιο βήχα που οφείλεται σε σοβαρή πνευμονοπάθεια όπως ΧΑΠ ή κυστική ίνωση, δεν θεωρείστε άτομο υψηλού κινδύνου.\nΈχω υποβληθεί σε θωρακοσκοπική επέμβαση με υποβοήθηση βίντεο (VATS) και σε πλευροδεσία. Αυτό σημαίνει ότι διατρέχω μεγαλύτερο κίνδυνο να νοσήσω σοβαρά;\nΌχι. Η επέμβαση VATS και η πλευροδεσία θεραπεύουν τον υπεζωκότα, δηλαδή το εξωτερικό περίβλημα του πνεύμονα. Δεν υπάρχουν στοιχεία που υποδεικνύουν ότι η νόσος COVID-19 προσβάλλει το περίβλημα του πνεύμονα, συνεπώς δεν υπάρχει λόγος να πιστεύουμε ότι αυξάνονται οι πιθανότητες να εμφανίσετε σοβαρή νόσο.\nΈχω χαμηλά επίπεδα IgM (ανοσοσφαιρίνη Μ). Ποιοι κίνδυνοι προκύπτουν για μένα και την οικογένειά μου δεδομένων των συνθηκών;\nΤα χαμηλά επίπεδα IgM δεν αναμένεται να αυξήσουν ιδιαίτερα τον κίνδυνο σοβαρής λοίμωξης από COVID-19, εάν δεν συσχετίζονται με χαμηλά επίπεδα IgG (ανοσοσφαιρίνη G) ή IgA (ανοσοσφαιρίνη Α).\nΗ μητέρα μου διαγνώστηκε με αχαλασία του οισοφάγου. Πώς μπορεί να την επηρεάσει η λοίμωξη COVID-19; Διατρέχει υψηλό κίνδυνο;\nΕίναι δύσκολο να παράσχουμε σχόλια για μεμονωμένες περιπτώσεις, αλλά, κατά πάσα πιθανότητα, αυτή η νόσος από μόνη της δεν αποτελεί παράγοντα κινδύνου επιπλοκών της λοίμωξης COVID-19.\nΈνας διάτρητος πνεύμονας αποτελεί κατάσταση υψηλού κινδύνου;\nΌχι, εφόσον η βλάβη στον διάτρητο πνεύμονα έχει αποκατασταθεί φυσικά ή μέσω θεραπείας με παρακέντηση θώρακα. Δεν διατρέχετε μεγαλύτερο κίνδυνο επιπλοκών συγκριτικά με τον γενικό πληθυσμό, εάν οι πνεύμονές σας είναι κατά τα άλλα υγιείς.\nΈχω σύνδρομο πρωτοπαθούς δυσκινησίας των κροσσών (ΠΔΚ). Διατρέχω μεγαλύτερο κίνδυνο εάν μολυνθώ με COVID-19;\nΝαι, πιστεύουμε ότι η πρωτοπαθής δυσκινησία των κροσσών δυσχεραίνει τον καθαρισμό των πνευμόνων, συνεπώς μπορεί να οδηγήσει σε πιο σοβαρή νόσο COVID-19. Για τον λόγο αυτόν, σε πολλές χώρες, έχει συσταθεί στα άτομα με ΠΔΚ να παραμείνουν στο σπίτι και να τηρούν σχολαστικά την υγιεινή των χεριών, την κοινωνική αποστασιοποίηση και την αποφυγή επισκέψεων στο σπίτι.\nΈχω στένωση της τραχείας σε ποσοστό πάνω από 50%. Διατρέχω μεγαλύτερο κίνδυνο εάν μολυνθώ με COVID-19;\nΕίναι δύσκολο να εκφράσουμε άποψη για μία συγκεκριμένη περίπτωση. Είναι πιθανόν να διατρέχετε μεγαλύτερο κίνδυνο εάν η στένωση σας προκαλεί συχνές λοιμώξεις του αναπνευστικού ή μειώνει την πνευμονική λειτουργία σας. Είναι σημαντικό να θυμάστε ότι τα περισσότερα άτομα, ακόμα και εάν αντιμετωπίζουν ελαφρώς μεγαλύτερο κίνδυνο, αναρρώνουν πλήρως από τη νόσο COVID-19.\nΣτο παρελθόν, είχα κοκκύτη. Διατρέχω μεγαλύτερο κίνδυνο εάν μολυνθώ με COVID-19;\nΌχι, εφόσον δεν σας προκάλεσε μόνιμη βλάβη στους πνεύμονες, όπως βρογχεκτασίες.\nΈχω κύστες στους πνεύμονες. Διατρέχω μεγαλύτερο κίνδυνο εάν μολυνθώ με COVID-19;\nΚατά πάσα πιθανότητα, όχι, εκτός εάν οι κύστες στους πνεύμονες έχουν προκαλέσει μείωση της πνευμονικής λειτουργίας ή του επιπέδου οξυγόνου συγκριτικά με το φυσιολογικό.\nΈχω καλόηθες μεταστατικό λειομύωμα. Διατρέχω μεγαλύτερο κίνδυνο εάν μολυνθώ με COVID-19;\nΑυτή η πάθηση είναι αρκετά σπάνια, συνεπώς δεν υπάρχουν συγκεκριμένες πληροφορίες για την αλληλεπίδρασή της με τη νόσο COVID-19. Γενικά, πιστεύουμε ότι κινδυνεύουν περισσότερο τα άτομα που έχουν πολύ μειωμένη πνευμονική λειτουργία, παθαίνει εύκολα δύσπνοια (π.χ. όταν περπατάει, πρέπει να σταματάει κάθε 100 μέτρα) ή παρουσιάζει συχνά λοιμώξεις του αναπνευστικού. Εάν η πάθησή σας δεν προκαλεί τέτοιου είδους συμπτώματα και σημεία, κατά πάσα πιθανότητα δεν αντιμετωπίζετε ιδιαίτερα μεγαλύτερο κίνδυνο.\nΣτο παρελθόν, είχα ασπεργίλλωση. Διατρέχω μεγαλύτερο κίνδυνο εάν μολυνθώ με COVID-19;\nΕξαρτάται από το εάν η ασπεργίλλωση είναι ακόμα ενεργή ή όχι. Εάν έχει αντιμετωπιστεί επιτυχώς με θεραπεία και αισθάνεστε καλά, δεν υπάρχει κίνδυνος. Εάν αισθάνεστε έντονη δύσπνοια, π.χ. δεν μπορείτε να περπατήσετε 100 μέτρα χωρίς παύση, ή έχετε μειωμένη πνευμονική λειτουργία, λόγω της ασπεργίλλωσης, έχετε μεγαλύτερο κίνδυνο να παρουσιάσετε επιπλοκές. Σε αυτήν την περίπτωση, θα πρέπει να τηρείτε σχολαστικά τα μέτρα κοινωνικής αποστασιοποίησης και μπορεί να σας συσταθεί να παραμείνετε στο σπίτι όσο το δυνατόν περισσότερο.\nΈχω αγενεσία του αριστερού πνεύμονα. Διατρέχω μεγαλύτερο κίνδυνο εάν μολυνθώ με COVID-19;\nΕίναι δύσκολο να εκφράσουμε άποψη χωρίς να έχουμε περισσότερες πληροφορίες, αλλά είναι αρκετά πιθανό. Τα άτομα με σοβαρές πνευμονοπάθειες διατρέχουν μεγαλύτερο κίνδυνο, όπως ακριβώς και όσοι έχουν χαμηλή πνευμονική λειτουργία και όσοι παθαίνουν δύσπνοια όταν διανύουν μικρές αποστάσεις, π.χ. 100 μέτρα, περπατώντας. Θα πρέπει να συζητήσετε με τον γιατρό σας εάν θα πρέπει να λάβετε πρόσθετα μέτρα για να προστατευτείτε, όπως πλήρη προφύλαξη.\nΤα υψηλά επίπεδα ανοσοσφαιρίνης Ε (IgE) αυξάνουν τον κίνδυνο σε περίπτωση μόλυνσης με COVID-19;\nΌχι, τα υψηλά επίπεδα ανοσοσφαιρίνης Ε από μόνα τους δεν αυξάνουν τον κίνδυνο να μολυνθείτε με COVID-19 ή να παρουσιάσετε επιπλοκές σε περίπτωση μόλυνσης με COVID-19. Δεν υπάρχουν στοιχεία που υποδεικνύουν ότι η ανοσοσφαιρίνη Ε σχετίζεται με τη νόσο COVID-19.\nΈχω τραχειοστομία. Διατρέχω μεγάλο κίνδυνο εάν μολυνθώ με COVID-19;\nΕίναι δύσκολο να το κρίνουμε χωρίς επιπλέον πληροφορίες, αλλά συνήθως κάτι τέτοιο αποτελεί παράγοντα κινδύνου για αναπνευστικά προβλήματα, συνεπώς, μια πιθανή λοίμωξη COVID-19 θα ήταν πιο περίπλοκη. Γενικά, είναι σημαντικό να θυμάστε ότι στα περισσότερα άτομα, ακόμα και εκείνα που έχουν υποκείμενες παθήσεις, η λοίμωξη COVID-19 παρουσιάζεται ως μια νόσος που μοιάζει με ήπια γρίπη και από την οποία αναρρώνουν πλήρως.\nΤα άτομα που έχουν ρινίτιδα και ιγμορίτιδα κινδυνεύουν να εμφανίσουν σοβαρότερη λοίμωξη COVID-19;\nΚατά πάσα πιθανότητα, όχι. Αυτές οι καταστάσεις δεν έχουν αναφερθεί ως παράγοντες κινδύνου σε καμία από τις αναλύσεις που έχουν διεξαχθεί μέχρι στιγμής και δεν υπάρχει βάσιμος λόγος να πιστεύουμε ότι θα μπορούσαν να αποτελέσουν παράγοντα κινδύνου για να μολυνθείτε από τον ιό που προκαλεί COVID-19 ή να παρουσιάσετε σοβαρή λοίμωξη.\nΥπάρχει περίπτωση κάποιος να μολυνθεί από τον ιό COVID-19 περισσότερες από μία φορές;\nΣύμφωνα με τις έρευνες που έχουν πραγματοποιηθεί έως τώρα, μετά την πρώτη λοίμωξη αναπτύσσεται ανοσία στον ιό που προκαλεί τη νόσο COVID-19, συνεπώς δεν είναι δυνατόν να επανεμφανιστεί. Υπάρχουν ιοί, όπως ο ιός της γρίπης και το κοινό κρυολόγημα, που μπορούν να εμφανιστούν περισσότερες από μία φορές λόγω του τρόπου μεταβολής του ιού με την πάροδο του χρόνου. Θα περάσει αρκετός καιρός μέχρι να μάθουμε αν μπορεί να συμβεί το ίδιο με τον ιό COVID-19.\nΠροκαλείται κάποια μακροχρόνια βλάβη στους πνεύμονες από τη λοίμωξη COVID-19;\nΗ συντριπτική πλειοψηφία των ανθρώπων που έχουν εμφανίσει τη λοίμωξη COVID-19 αναρρώνουν πλήρως, χωρίς μακροχρόνιες επιπτώσεις. Στα πολύ σοβαρά περιστατικά λοίμωξης ή στα άτομα που χρήζουν αναπνευστικής υποστήριξης στη μονάδα εντατικής θεραπείας, μπορεί να υπάρξουν επιπτώσεις στους πνεύμονες και στους μυς, οι οποίες δεν οφείλονται μόνο στον κορωνοϊό, αλλά και στην παραμονή των ασθενών στη μονάδα εντατικής θεραπείας. Με αποκατάσταση και υποστήριξη, οι ασθενείς μπορούν πιο εύκολα να επανέλθουν σε έναν φυσιολογικό τρόπο ζωής. Αυτές οι επιπτώσεις θα επηρεάσουν μόνο ένα μικρό ποσοστό των ασθενών που θα εμφανίσουν τη λοίμωξη.\nΕμφάνισα τη νόσο COVID-19 και εξακολουθώ να έχω πόνους στο στήθος, ενώ έχουν περάσει σχεδόν δύο μήνες. Είναι φυσιολογικό;\nΗ πλειοψηφία των ατόμων που αναρρώνουν από COVID-19 σταματούν να έχουν συμπτώματα μετά από ένα σύντομο χρονικό διάστημα που κυμαίνεται από μερικές ημέρες έως μερικές εβδομάδες. Εφόσον έχουν περάσει 2 μήνες, δεν θα έπρεπε να έχετε πόνους στο στήθος λόγω της νόσου COVID-19.\nΟρισμένα άτομα παρουσιάζουν χρόνια προβλήματα και επιπλοκές. Τα περισσότερα συμπτώματα θα καταλαγιάσουν μόνα τους, αλλά μερικά άτομα θα χρειαστούν επαναληπτικές ακτινογραφίες ή τομογραφίες και, ενίοτε, και άλλες εξετάσεις για τον έλεγχο τυχόν επιπλοκών. Θα πρέπει να συζητήσετε για αυτά τα συμπτώματα με τον γιατρό σας.\nΓιατί μπορεί η νόσος COVID-19 να προκαλέσει οξύ πόνο στους πνεύμονες;\nΠολλοί άνθρωποι που παρουσιάζουν τη νόσο COVID-19 αναφέρουν πόνο ή δυσφορία στο στήθος, το οποίο αποτελεί κοινό σύμπτωμα. Σε πρόσφατη αναφορά του Ηνωμένου Βασιλείου, περισσότεροι από 1 στους 10 ανθρώπους που εμφάνισαν τη νόσο COVID-19 παρουσίασαν πόνο στο στήθος. Κατά πάσα πιθανότητα, ο πόνος προκαλείται από φλεγμονή στο περίβλημα του πνεύμονα (ενίοτε ονομάζεται πλευρίτιδα), αν και οι πόνοι στους θωρακικούς μυς λόγω του βήχα είναι επίσης συνηθισμένοι.\nΕίναι σημαντικό να συζητήσετε για αυτόν τον πόνο με τον γιατρό σας, διότι, αν και πρόκειται για συνηθισμένο σύμπτωμα της νόσου COVID-19, υπάρχουν και άλλα σημαντικά προβλήματα που μπορούν να προκαλέσουν πόνο στο στήθος.\nΟ αριθμός των κρουσμάτων θα μειωθεί όταν αρχίσει να βελτιώνεται ο καιρός;\nΟ Παγκόσμιος Οργανισμός Υγείας δήλωσε προσφάτως ότι κάτι τέτοιο δεν είναι πιθανό. Αν και παθήσεις όπως η γρίπη είναι συχνότερες κατά τη διάρκεια του χειμώνα, αυτό μπορεί να μην οφείλεται μόνο στη χαμηλή θερμοκρασία, αλλά και στο γεγονός ότι το χειμώνα, περνάμε περισσότερες ώρες σε εσωτερικούς χώρους, επομένως μεταδίδουμε τον ιό πιο εύκολα. Το γεγονός ότι οι μεγαλύτερες εξάρσεις του κορωνοϊού έχουν παρατηρηθεί σε χώρες με υψηλότερες θερμοκρασίες συγκριτικά με τις υπόλοιπες χώρες της Ευρώπης υποδεικνύει ότι ο ιός μεταδίδεται εύκολα ακόμα και σε ζεστό κλίμα.\nΟι πρώτες δοκιμές θεραπείας στην Κίνα έχουν ήδη αρχίσει να έχουν αποτελέσματα και πολλές δοκιμές είναι ακόμα σε εξέλιξη. Η απόδειξη ότι κάποιες θεραπείες είναι αποτελεσματικές κατά του κορωνοϊού μπορεί να έρθει πολύ σύντομα, σε διάστημα μηνών. Ο πιο αποτελεσματικός τρόπος διακοπής της διασποράς του κορωνοϊού θα ήταν ένα εμβόλιο και οι επιστήμονες εκτιμούν ότι σε 12-18 μήνες, αυτό το εμβόλιο θα υπάρχει. Αυτή την εβδομάδα (από τις 16 Μαρτίου), ξεκίνησαν οι πρώτες δοκιμές ενός εμβολίου.\nΟ ιός που προκαλεί τη νόσο COVID -19 μεταδίδεται με τον αέρα;\nΟ SARS-CoV-2, ο ιός που προκαλεί τη νόσο COVID-19, δεν μεταδίδεται με τον αέρα. Μεταδίδεται με σταγονίδια. Αυτό σημαίνει ότι μπορεί να καλύψει μια μικρή απόσταση εάν κάποιος βήξει ή φταρνιστεί και απελευθερώσει σταγονίδια υγρού που περιέχουν τον ιό. Για τον λόγο αυτό, συνιστούμε έντονα να διατηρείτε απόσταση τουλάχιστον 2 μέτρων από τους άλλους ανθρώπους, καθώς έτσι προφυλάσσεστε από τυχόν επαφή με σταγονίδια.\nΕξακολουθεί να ισχύει ότι οι περισσότεροι άνθρωποι που θα μολυνθούν από τον ιό θα νοσήσουν με συμπτώματα που θυμίζουν ήπια γρίπη;\nΝαι, η συντριπτική πλειοψηφία των ανθρώπων που θα εμφανίσουν τη λοίμωξη COVID-19 δεν θα εκδηλώσουν κανένα σύμπτωμα ή θα εκδηλώσουν ήπια συμπτώματα.\nΤι εννοείτε όταν λέτε ήπια συμπτώματα;\nΜπορεί να είναι πολύ ελαφριά, για παράδειγμα καταρροή και πονοκέφαλος, ήπιος πυρετός ή βήχας που συνεχίζεται για μερικές ημέρες. Η νόσος COVID-19 φαίνεται να εκδηλώνεται διαφορετικά σε κάθε άνθρωπο, αλλά στους περισσότερους ασθενείς, είναι ήπια και διαρκεί μερικές ημέρες.\nΕάν έχω κοινό κρυολόγημα ή γρίπη, μπορώ να προσβληθώ ταυτόχρονα από COVID-19;\nΕάν δεν μπορώ να προσβληθώ από COVID-19 όταν έχω κοινό κρυολόγημα, να κρυολογήσω ως προληπτικό μέτρο;\nΜπορείτε να προσβληθείτε από COVID-19 εάν έχετε άλλες λοιμώξεις. Επίσης, υπάρχουν αναφορές από την Κίνα και άλλες χώρες που υποδεικνύουν την παρουσία «συλλοιμώξεων», δηλαδή δύο λοιμώξεων ταυτόχρονα. Μην κρυολογήσετε!\nΠώς αποτρέπεται η πνευμονική ίνωση που προκαλείται από τη νόσο COVID-19;\nΑκόμα, δεν γνωρίζουμε εάν η νόσος COVID-19 μπορεί να προκαλέσει πνευμονική ίνωση. Είναι πιθανό σε ορισμένες περιπτώσεις να προκαλέσει το λεγόμενο σύνδρομο οξείας αναπνευστικής δυσχέρειας, το οποίο ακολούθως μπορεί να προκαλέσει ίνωση. Κάτι τέτοιο θα συμβεί μόνο σε ένα μικρό ποσοστό των συνολικών κρουσμάτων COVID-19. Θα χρειαστεί έρευνα για να διαπιστωθεί πώς μπορεί να αποτραπεί. Σε ολόκληρη την Ευρώπη, βρίσκονται σε εξέλιξη πολλές δοκιμές που εξετάζουν θεραπείες για την αποτροπή αυτής της επίπτωσης.\nΔεν έχω ποτέ πυρετό, ακόμα και όταν έχω γρίπη. Πώς θα ξέρω εάν έχω μολυνθεί με COVID-19;\nΟ πυρετός είναι κοινό σύμπτωμα της νόσου COVID-19, αλλά δεν είναι το μοναδικό. Άλλα συμπτώματα είναι ο επίμονος βήχας, ο πονόλαιμος, η ρινική καταρροή, η κόπωση και σε σοβαρές περιπτώσεις, δυσκολία στην αναπνοή. Υπάρχουν και άλλοι ιοί και παθήσεις του αναπνευστικού που μπορούν να προκαλέσουν αυτά τα συμπτώματα, συνεπώς δεν θα μπορείτε ποτέ να είστε 100% βέβαιοι ότι οφείλονται σε COVID-19, εάν δεν υποβληθείτε σε εξέταση.\nΕάν έχετε τα παραπάνω συμπτώματα, π.χ. επίμονο βήχα, αλλά δεν είναι αρκετά σοβαρά ώστε να χρειαστεί να πάτε στο νοσοκομείο, θα πρέπει να θεωρήσετε ότι νοσείτε με COVID-19 και να παραμείνετε στο σπίτι για 7 ημέρες.\nΗ λοίμωξη COVID-19 επηρεάζει τη χωρητικότητα των πνευμόνων;\nΣτις περισσότερες περιπτώσεις, η απάντηση είναι όχι. Σε κάποιες περιπτώσεις, ιδίως όταν έχει γίνει νοσηλεία στη μονάδα εντατικής θεραπείας, έχει παρατηρηθεί μείωση της χωρητικότητας των πνευμόνων και εμφάνιση ουλών στους πνεύμονες μετά από λοίμωξη COVID-19. Εάν έχετε συμπτώματα, όπως δύσπνοια ή δυσκολία στη σωματική άσκηση, τα οποία επιμένουν, οι επαγγελματίες υγείας μπορεί να προγραμματίσουν μια επίσκεψη παρακολούθησης για να εξετάσουν την πνευμονική λειτουργία σας. Οι περισσότεροι άνθρωποι δεν χρειάζονται την εν λόγω επίσκεψη παρακολούθησης.\nΠοια είναι η παθοφυσιολογία της αναπνευστικής ανεπάρκειας που προκαλείται από τη νόσο COVID-19;\nΣε σοβαρές περιπτώσεις, η νόσος COVID-19 προκαλεί μια πάθηση που λέγεται πνευμονία και στις πιο σοβαρές περιπτώσεις, προκαλεί μια πάθηση που λέγεται σύνδρομο οξείας αναπνευστικής δυσχέρειας (ARDS). Και στις δύο περιπτώσεις, τα αιμοφόρα αγγεία που τροφοδοτούν με αίμα τους πνεύμονες εμφανίζουν «διαρροή», λόγω της μεγάλης φλεγμονής και οι πνεύμονες γεμίζουν με υγρό και κύτταρα που μπορούν να καταστρέψουν τον πνεύμονα. Σε κάποια άτομα, αυτό το πρόβλημα μπορεί να είναι ήπιας μορφής και να βελτιωθεί με παροχή οξυγόνου και με το πέρασμα του χρόνου. Στις πιο σοβαρές περιπτώσεις ARDS, μπορεί να χρειαστεί αναπνευστήρας για την υποστήριξη των πνευμόνων μέχρι να ηρεμήσει η φλεγμονή και το υγρό να απομακρυνθεί από τους πνεύμονες.\nΣε ποια θερμοκρασία, γίνεται ανενεργός ο ιός που προκαλεί COVID-19; Να προσπαθώ να εισπνέω πολύ κρύο αέρα;\nΔυστυχώς, δεν πιστεύουμε πως η θερμοκρασία του αέρα επηρεάζει ιδιαίτερα τον κίνδυνο να παρουσιάσετε λοίμωξη COVID-19. Η διασπορά της νόσου είναι δυνατή σε πολύ θερμές αλλά και σε πολύ κρύες χώρες. Οι ακραίες θερμοκρασίες του περιβάλλοντος δεν θα σας προστατέψουν από την εμφάνιση της νόσου COVID-19, αλλά μπορεί να προκαλέσουν αναπνευστικές δυσκολίες.\nΗ νόσος COVID-19 μπορεί να προκαλέσει πνευμονική εμβολή;\nΗ πνευμονική εμβολή έχει αναφερθεί σε μεγάλο αριθμό ατόμων που παρουσίασαν τη νόσο COVID-19 και νοσηλεύτηκαν σε μονάδα εντατικής θεραπείας. Αυτό οφείλεται στη φλεγμονή που προκαλείται από τη νόσο COVID-19 και στο ότι τα άτομα που νοσηλεύονται σε μονάδα εντατικής θεραπείας δεν κινούνται. Δεν υπάρχουν στοιχεία που υποδεικνύουν ότι τα άτομα με ήπια λοίμωξη COVID-19 που παραμένουν στο σπίτι αντιμετωπίζουν μεγαλύτερο κίνδυνο να παρουσιάσουν πνευμονική εμβολή.\nΈχω ιδιοπαθή πνευμονική ίνωση (IPF). Διατρέχω μεγαλύτερο κίνδυνο εάν μολυνθώ με COVID-19;\nΝαι, δεδομένου ότι η συγκεκριμένη πάθηση οδηγεί σε μειωμένη πνευμονική λειτουργία, θεωρούμε πως η IPF αποτελεί πάθηση υψηλού κινδύνου και τα άτομα που πάσχουν από αυτήν θα πρέπει να είναι ιδιαίτερα σχολαστικά με την τήρηση των κανόνων κοινωνικής αποστασιοποίησης και να παραμένουν στο σπίτι όσο το δυνατόν περισσότερο.\nΜπορώ να μολυνθώ με COVID-19 εισπνέοντας τα σωματίδια του δέρματος/πιτυρίδα άλλων ατόμων;\nΌχι, ο ιός μεταδίδεται κατά βάση μέσω σταγονιδίων υγρού από βήχα και φτάρνισμα. Επίσης, μπορεί να μεταδοθεί μέσω της αφής όταν αυτά τα σταγονίδια μεταφέρονται από άτομο σε άτομο.\nΗ νόσος COVID-19 προκαλεί έναν παράξενο ήχο αέρα στο στήθος σας όταν στρίβετε; (σαν να τρίβονται μεταξύ τους οι πνεύμονες)\nΔεν έχω διαπιστώσει ή ακούσει κάτι τέτοιο από ασθενείς. Θα πρότεινα να συζητήσετε αυτό το θέμα με τον γιατρό σας.\nΣυνεργαζόμαστε στενά με ειδικούς πνευμονολόγους από την European Respiratory Society (ERS, Ευρωπαϊκή Πνευμονολογική Εταιρεία) για να απαντήσουμε σε όσο το δυνατόν περισσότερες ερωτήσεις σχετικά με τη νόσο COVID-19. Οι πληροφορίες που παρέχονται σε αυτήν τη σελίδα έχουν αποκλειστικά συμβουλευτικό χαρακτήρα. Δεν υποκαθιστούν τη συζήτηση με τον γιατρό ή τον εργοδότη σας. Θα πρέπει πάντα να τηρείτε τις συμβουλές που σας παρέχει ο επαγγελματίας υγείας σας. Δεν είμαστε κρατική υπηρεσία και δεν μπορούμε να απαντήσουμε σε ερωτήσεις σχετικά με την οικονομική/εργασιακή κατάστασή σας.\nΠροσπαθούμε να απαντούμε σε όσο το δυνατόν περισσότερες ερωτήσεις, αλλά δεν μπορούμε να απαντήσουμε σε ερωτήσεις που αφορούν συγκεκριμένα την περίπτωση του κάθε ατόμου ούτε να παράσχουμε ιατρικές συμβουλές ή να προτείνουμε θεραπείες. Παρακαλούμε να μην στέλνετε ιατρικές γνωματεύσεις, αποτελέσματα εξετάσεων ή φωτογραφίες σας. Δεν είμαστε σε θέση να παράσχουμε συμβουλές σχετικά με παθήσεις που δεν σχετίζονται με τους πνεύμονες.\nΣυχνά, τροποποιούμε ελαφρώς τις ερωτήσεις που λαμβάνουμε, ώστε να απευθύνονται σε περισσότερα άτομα. Πριν μας στείλετε την ερώτησή σας, παρακαλούμε να διαβάσετε αυτήν τη σελίδα με προσοχή για να ελέγξετε εάν έχει ήδη απαντηθεί.\nΕάν έχετε άλλες ερωτήσεις, μπορείτε να επικοινωνήσετε μαζί μας στο email info@europeanlung.org. Λαμβάνουμε μεγάλο αριθμό ερωτήσεων σχετικά με τη νόσο COVID-19 και μας είναι αδύνατο να απαντήσουμε σε όλα αυτά τα email ξεχωριστά. Θα συνδυάσουμε τις ερωτήσεις που λαμβάνουμε και θα ενημερώνουμε τακτικά την ενότητα Ερωτήσεων και Απαντήσεων στον ιστότοπό μας.


Neil Gaiman – Κόκκινη Αλεπού\nΗ μαμά φεύγει για λίγες ημέρες ταξίδι για τη δουλειά της. Ο μπαμπάς μένει πίσω να φροντίζει τα δύο παιδιά. Τι μπορεί να πάει στραβά; Καταρχάς, στο ψυγείο δεν υπάρχει γάλα κι αυτό από μόνο του είναι μία κάποια συμφορά. Πώς θα φάνε τα παιδιά το πρωινό τους και πώς θα βάλει ο μπαμπάς γάλα στο τσάι του; Και τι μπορεί να συμβεί αν βγεις από το σπίτι και περπατήσεις ως την άλλη γωνία, στο μίνι μάρκετ, για να πάρεις γάλα;\nBy Ζωή Κοσκινίδου|2018-05-21T12:11:28+03:009 Μαΐου 2017|Tags: 9+, Neil Gaiman, Εκδόσεις Παπαδόπουλος, Νιλ Γκάιμαν|0 Σχόλια


SamosToday - Σύλληψη πέντε (5) ατόμων στον αερολιμένα της Σάμου, για διάφορα αδικήματα\nΣύλληψη πέντε (5) ατόμων στον αερολιμένα της Σάμου, για διάφορα αδικήματα\nΣυνελήφθησαν, την Κυριακή (25/02) στον αερολιμένα της Σάμου, από αστυνομικούς του Αστυνομικού Τμήματος Πυθαγορείου Σάμου, δύο (2) αλλοδαποί (άνδρας – γυναίκα), ηλικίας 42 και 27 ετών, σε βάρος των οποίων σχηματίστηκε δικογραφία για το αδίκημα της πλαστογραφίας καθώς και για παραβάσεις του Κώδικα Μετανάστευσης και της νομοθεσίας περί αλλοδαπών.\nΕπίσης συνελήφθησαν, το Σάββατο (24/02) στον αερολιμένα της Σάμου, από αστυνομικούς του Αστυνομικού Τμήματος Πυθαγορείου Σάμου, τρεις (3) αλλοδαποί, ηλικίας 23, 24 και 35 ετών αντίστοιχα, σε βάρος των οποίων σχηματίστηκε δικογραφία για το αδίκημα της πλαστογραφίας καθώς και για παραβάσεις του Κώδικα Μετανάστευσης και της νομοθεσίας περί αλλοδαπών.\nΠερισσότερα σε αυτή την κατηγορία: « Προσωρινές κυκλοφοριακές ρυθμίσεις στο Βαθύ της Σάμου (σχεδιάγραμμα)\tΣύλληψη 29χρονου στη Σάμο για διάπραξη κλοπών »


Αφιέρωμα του Copa90 στον Χατζηπαναγή: "Ο Έλληνας Μαραντόνα" (video)\n# 23 Ιανουαρίου 2020 . Posted in ΠΟΔΟΣΦΑΙΡΟ\nΤο διαδικτυακό κανάλι "Copa90" δημιούργησε ένα εξαιρετικό αφιέρωμα στον θρύλο του ελληνικού ποδοσφαίρου\n, Βασίλη Χατζηπαναγή, τον οποίο χαρακτηρίζει "Έλληνα Μαραντόνα".\nΟ Βασίλης Χατζηπαναγής αποτελεί μία από τις εμβληματικότερες μορφές στην ιστορία του ελληνικού ποδοσφαίρου.\nΟ "Νουρέγιεφ", όπως ήταν το ψευδώνυμό του, πραγματοποίησε μία σπουδαία καριέρα με τη φανέλα του Ηρακλή, αποτελώντας -κατά γενική ομολογία- έναν από τους κορυφαίους ποδοσφαιριστές που αγωνίστηκαν στην Ελλάδα.\nΤο διαδικτυακό κανάλι "Copa90" βρέθηκε το προηγούμενο διάστημα στη Θεσσαλονίκη και δημιούργησε ένα εξαιρετικό αφιέρωμα για τον θρύλο του Ηρακλή.\nΓια τον "Ελληνα Μαραντόνα", όπως τον αποκαλούν, μίλησαν οι Χρήστος Ζίφκας (παλαίμαχος αμυντικός του Ηρακλή), Γιώργος Φοιρός (παλαίμαχος αμυντικός του Άρη και του Ηρακλή) αλλά και ο νεαρός Γιώργος Μακρής που αγωνίζεται στον Γηραιό.\nΜάλιστα, ο νεαρός ποδοσφαιριστής στέκεται στη συμβολή του Χατζηπαναγή στην εξέλιξη του ελληνικού ποδοσφαίρου, υποστηρίζοντας πως αποτελεί ίνδαλμα για τα νέα παιδιά.\nΔείτε το εξαιρετικό video-αφιέρωμα:\nΕπιμέλεια: Ηλίας Καλλονάς


∙Από∙Πειρατές∙: 50 χρόνια Μάης ’68 • Λώρενς Φερλιγκέττι • Έρωτας τις μέρες της οργής\nσχήμα 13 × 20,5 εκ., σσ. 159,\nέκδοση χαρτόδετη (για τα 50 χρόνια από το Μάη του ’68)\nI S B N 978-960-7034-40-3\nΑπόπειρα, Αθήνα 2018\n(Πρώτη έκδοση: Απόπειρα, Δεκέμβριος 1991)\nΛ.Τ. 12 € (+ΦΠΑ)\nΤο Έρωτας τις μέρες της οργής είναι μια υπέροχη αναπόληση του Μάη του ’68, όταν η «Ποιητική Αστυνομία έχει έρθει να φτιάξει έναν κόσμο ασφαλή για την αγάπη και την ομορφιά», γραμμένη με ύφος γοητευτικό και αθώο, όπως κι εκείνη η εποχή». Sunday Times\nΜάης του 1968: Ενώ οι δρόμοι του Παρισιού βουίζουν από τη φοιτητική διαμαρτυρία, που σε λίγο θα κατακλύσει όλη τη χώρα με τον επαναστατικό της πυρετό, ο έρωτας κατακτά τις καρδιές της Άννι, μιας Αμερικανίδας ζωγράφου που ζει στη Γαλλία, και του Ζουλιάν, ενός αναρχικού τραπεζίτη πορτογαλικής καταγωγής.\nΜέσα στη μεθυστική ατμόσφαιρα οργής και ευφορίας που πλημμυρίζει τα καφέ και τις αίθουσες των πανεπιστημίων, ο Ζουλιάν διηγείται στην Άννι τους αντιδικτατορικούς φοιτητικούς του αγώνες στην Πορτογαλία, που τον οδήγησαν να πιστεύει μόνο στην ατομική δράση.\nΑλλά τα λόγια του ακούγονται όλο και πιο κενά καθώς έχει φτάσει ο Μάης και οι δρόμοι του Παρισιού έχουν μεταβληθεί σε πεδίο μάχης. Η κενή ρητορεία πρέπει να δώσει τη θέση της στην πράξη, και ο Ζουλιάν έχει το δικό του σχέδιο, που θα αλλάξει τη ζωή τους αμετάκλητα.\nΈνα σοφό, σκοτεινό βιβλίο. — Times Literary Supplement\nΕτικέτες Βερονίκη Δαλακούρα, Λογοτεχνία παγκόσμια, Λώρενς Φερλιγκέττι, Μυθιστόρημα


Jason Αντιηλιακή κρέμα προσώπου SPF 20\nΑρχική σελίδα / Φυσικά Καλλυντικά / Κρέμες προσώπου | Περιποίηση / Αντιηλιακή κρέμα προσώπου SPF20\nΑντιηλιακή κρέμα προσώπου φυτική και αδιάβροχη, με δείκτη προστασίας SPF 20, για καθημερινή χρήση στην πόλη και απαραίτητη στην ηλιοθεραπεία.\nΑντιηλιακή κρέμα προσώπου SPF20 ποσότητα\nSKU 809 Κατηγορίες Βιολογικά Αντιηλιακά, Κρέμες προσώπου | Περιποίηση\nΗ Αντιηλιακή κρέμα προσώπου έχει πιστοποιημένα βιολογικά συστατικά, πλούσια ενυδατική σύνθεση και φυσικά αντηλιακά φίλτρα, εξαιρετική υφή, απλώνεται τέλεια και δεν αφήνει ίχνος λιπαρότητας.\nΕμπλουτισμένη με ειδικά αντιοξειδωτικά, όπως σπόροι σταφυλιού και εκχύλισμα πράσινου τσαγιού, βοηθά στην προστασία του δέρματος από την πρόωρη γήρανση. Είναι εντελώς διαφανής και μπορεί να φορεθεί ακόμη και κάτω από το μακιγιάζ.\nΗ Αντιηλιακή κρέμα προσώπου δεν περιέχει parabens, ζωικά συστατικά, οινόπνευμα και χρωστικές ουσίες. Επιπλέον είναι αδιάβροχη και ιδανική για την προστασία του προσώπου κατά την παραμονή στον ήλιο. Προστατεύει το πρόσωπο από όλο το φάσμα της ηλιακής ακτινοβολίας.\nΟι ευεργετικές ιδιότητες των συστατικών που περιέχονται στην Αντιηλιακή κρέμα προσώπου είναι:\nΣπόροι σταφυλιού: ισχυρή αντιοξειδωτική δράση κατά των ελεύθερων ριζών.\nΠράσινο τσάι: αντιγηραντική δράση.\nΣυστατικά: Aqua (Water), Cetearyl Alcohol, Glycerin, Caprylic/Capric Triglyceride, Dimethicone, Cetyl Alcohol, VP/Hexadecene Copolymer, Glyceryl Stearate SE, Aloe Barbadensis Leaf Juice*, Camellia Sinensis Leaf Extract*, vitis Vinifera (Grape) Seed Extract, Cetearyl Oilvate, Polysorbate 60, Silica, Sodium Stearoyl, Glutamate, Sorbitan Olivate, Tocopheryl Acetate, Xanthan Gum, Alcohol*, Benzoic Acid, Dehydroacetic Acid, Phenoxyethanol.\n1 κριτική για Αντιηλιακή κρέμα προσώπου SPF20\nΙωάννα – 1 Ιουνίου, 2017


Listen to Kosta Kostov mixset @ Kosmos Lab 20.01.18 | ΕΡΤ WebRadio\nHome \_ KOSMOS \_ Listen to Kosta Kostov mixset @ Kosmos Lab 20.01.18\nListen to Kosta Kostov mixset @ Kosmos Lab 20.01.18\n19 Ιανουαρίου 2018 16:37\nTo Kosta Kostov δεν είναι ψευδώνυμο… Γεννημένος στη Βουλγαρία, με έδρα του τη Γερμανία και με σπίτι του ολόκληρο τον κόσμο, ο DJ και παραγωγός Kosta Kostov δεν σταματά ποτέ να συνδυάζει μανιωδώς ήχους που βρίσκει εδώ και εκεί, τις δικές του συνθέσεις, να κάνει remix και mashups.\nΠερισσότερο από μια δεκαετία ο Kosta Kostov είναι ο εμπνευστής και δημιουργός των μηνιαίων πάρτι »Balkan Express» (στην Κολωνία) και »Global Player» (στο Ντόρτμουντ). Η φήμη του έχει φτάσει ως τη Βραζιλία, όπου ήταν ο πρώτος που ξεκίνησε το 2007 το «Go East!», το πρώτο balkan πάρτι στη χώρα.\nΟ Kosta Kostov είναι επίσης ένας παθιασμένος μάγειρας: «Οι καλοί djs είναι και καλοί μάγειροι, επειδή ξέρουν πώς να ανακατεύουν σωστά …» εξηγεί στο blog του αλλά και στην καθημερινή εκπομπή, «Kosta cooks«, που έχει στο γερμανικό ραδιόφωνο «Cosmo«! Στα τέλη του 2017 ξεκίνησε και το κανάλι του στο YouTube «Kkostbar«, όπου εξερευνά την ανάμειξη νόστιμων beats και bites!\nΣυντονιστείτε και ακούστε τους Hugo Kant (Fr), Gramatik (Sl), Boogie Belgique (Be), DJ Click (Fr), DJ Kobayashi (UK), Poldoore (Be), Kosta Kostov (Ger–Bg), Thornato (NYC), The Captain (IT), Nym (USA), Nickodemus (NYC), Frenic (UK), Gabin Nogueira (FR), DJ Snatch (GR), Akkizbeatz (GR), Supersan (GR), Larry SKG (GR) και άλλους!so\nTags: kkostov, Kosmos Lab, Kosta Kostov


ΘΕΜΑ 98,9: Το νέο πρόγραμμα - XBLOG.GR\nΩς ΘΕΜΑ 98,9 εκπέμπει εδώ και μερικά λεπτά ο πρώην Alpha 98,9, από τις 12 τα μεσάνυχτα και μετά δηλαδή, οπότε και έπαιξε το νέο σήμα του σταθμού. Πριν από λίγη ώρα ανακοινώθηκε και το ανανεωμένο πρόγραμμα του σταθμού, με τις περισσότερες εκπομπές να παραμένουν από το πρόγραμμα του πρώην Alpha 98,9, προστίθενται όμως κάποιες νέες εκπομπές, όπως αυτή του Θέμου Αναστασιάδη με την Ευγενία Μανωλίδου καθημερινά 11-12 το πρωί και ο “Δούρειος Ήχος” του Τζίμη Πανούση καθημερινά 12:00-12:30 το μεσημέρι.\nΑκολουθεί η ανακοίνωση και το νέο πρόγραμμα του σταθμού:\nΜε το σύνθημα «Πάμε αέρα», το «ΘΕΜΑ», η εφημερίδα που το αναγνωστικό κοινό επιβραβεύει κάθε Κυριακή χαρίζοντάς της την πρώτη θέση στις κυκλοφορίες αποκτά φωνή και στα ερτζιανά. Το ΘΕΜΑ 98.9 είναι γεγονός. Στη ραδιοφωνική μπάντα και στους 98.9 προστίθεται στα FM μια διαφορετική παρέα, ανατρεπτική και ανήσυχη, που έχει σκοπό να ταράξει τα κατεστημένα κάθε τύπου.\nΗ επιτυχημένη συνταγή της εφημερίδας μεταφέρεται στα ερτζιανά. Tο ραδιόφωνο δεν θα είναι ίδιο. Η ομάδα του «ΘΕΜΑτος» που κέρδισε το στοίχημα του Τύπου συναντάει την επιτυχημένη παρέα του Alpha Radio και όλοι μαζί φέρνουν τα πάνω-κάτω στα ερτζιανά. Οι αποκαλύψεις της εφημερίδας συνεχίζονται «on air» και οι υπεύθυνοι χάνουν τον ύπνο τους σε όλη τη διάρκεια της εβδομάδας.\nΕνημέρωση χωρίς όρια, δυνατή μουσική, ανατρεπτικός λόγος, διαφορετική ματιά, είναι στοιχεία που συνθέτουν το προφίλ του νέου ραδιοφώνου. Το ΘΕΜΑ 98.9 δεν μασάει τα λόγια του, έχει ανοιχτά τα αφτιά του και μιλάει για όλα, χωρίς περιστολές, προσχήματα και αναστολές.\nΘΕΜΑ 98.9 όμως δεν είναι μόνο ενημέρωση, είναι και ψυχαγωγία, διασκέδαση, glamorous, καλή ζωή, πολιτισμός, ομορφιά, υγεία. Τι προηγήθηκε προτού γεννηθεί ο ΘΕΜΑ 98.9; Υστερα από συμφωνία του κ. Δημήτρη Κοντομηνά με την εταιρεία «Πρώτο Θέμα Α.Ε.», ο σταθμός πλέον μετονομάζεται σε ΘΕΜΑ 98.9 και βγαίνει στον «αέρα» από τη συχνότητα του Alpha 98.9.\nΗ συνάντηση της παρέας του Alpha Radio με τους δημοσιογράφους της εφημερίδας «ΘΕΜΑ» δημιούργησε ένα δυνατό ερτζιανό κοκτέιλ, ικανό να εκτοπίσει από τη θέση του οποιοδήποτε ενημερωτικό ραδιόφωνο.\nΤο νέο καθημερινό πρόγραμμα\n06.00-08.00: Nίκος Μάνεσης, Γιώργος Σμυρνής\n08.00-10.00: Δήμος Βερύκιος, Δημήτρης Σταυρόπουλος\n10.00-11.00: Μπάμπης Παπαναγιώτου\n11.00-12.00: Θέμος Αναστασιάδης, Ευγενία Μανωλίδου\n12.00-12.30: Τζίμης Πανούσης\n12.30-14.00: Βαγγέλης Περρής, Σοφία Χούνταση\n14.00-15.00: Δελτίο ειδήσεων με Μπάμπη Κούτρα και Ρίτσα Μπιζόγλη\n15.00-16.00: Αντώνης Σρόιτερ, Έλενα Αρσένη\n16.00-18.00: Γρηγόρης Αρναούτογλου, Θανάσης Πάτρας\n18.00-20.00: Νίκος Ζαχαριάδης, Φανή Χαλκιά\n20.00-21.00: Παρουσίαση δελτίων ειδήσεων με τον Γιάννη Ανδριτσόπουλο\n21.00-23.00: Δημήτρης Παγαδάκης, Δήμητρα Αιγινίτη\n23.00-24.00: Στέλιος Χατζημιχαήλ\n24.00-00.30: Τζίμης Πανούσης (επανάληψη)\n00.30-06.00: Μουσικές εκπομπές\nPrevΠροηγουμενοΤα πρωτοσέλιδα των κυριακάτικων εφημερίδων (18/10/2009)\nΝεοτερο347.000 ευρώ ετησίως ο πρόεδρος της ΕΡΤ, 500.000 ευρώ ο πρόεδρος του ΟΠΑΠ!Next\nΕυγενία Μανωλίδου, Θέμα 98.9, Θέμος Αναστασιάδης, ΜΜΕ, Πρώτο Θέμα, ραδιόφωνο, Τζίμης Πανούσης


Νέα κεφάλαια και επενδύσεις για την Pasal Development - Σε ποιόν κλάδο θα εστιάσει - Bizness.gr\nΕνδιαφέροντα νέα προέκυψαν από την πρόσφατη γενική συνέλευση της Pasal Development, που αφορούν τόσο τις επενδύσεις της και τους κλάδους που θα εστιάσει όσο και το χρηματοδοτικό τους πλάνο.\nΌπως συζητήθηκε στην Γ.Σ., στρατηγική επιλογή της εταιρείας είναι η περαιτέρω δραστηριοποίηση στον κλάδο των logistics, με την απόκτηση νέων αποθηκευτικών χώρων εντός του 2021, αλλά και ο τριπλασιασμός της αξίας των ακινήτων που έχει στην κατοχή της, από περίπου 120 εκ. ευρώ (εκτίμηση για το τέλος του 2020) σε 360 εκ. ευρώ.\nΌσον αφορά το χρηματοοικονομικό σκέλος της εταιρείας, εγκρίθηκε η αύξηση του μετοχικού της κεφαλαίου κατά 20 εκ. ευρώ περίπου, με εισφορά σε είδος από 2 εταιρείες:\nτην NOE Μεταλλικές κατασκευές, η οποία θα εισφέρει το 22,1% δύο ακινήτων (αγροτεμαχίων) στην περιοχή του Ασπροπύργου. Το υπόλοιπο της αξίας των 2 ακινήτων θα εξαγορασθεί με μετρητά από την Pasal.\nτην JPA Κατασκευή & Διαχείριση Σχολείων Αττικής ΑΕΕΣ, η οποία θα εισφέρει το 100% του μετοχικού της κεφαλαίου. Υπενθυμίζουμε ότι η εταιρεία αυτή του Ηλία Γεωργιάδη έχει αναλάβει ένα μεγάλο έργο νέων σχολείων μέσω ΣΔΙΤ στην Αττική.\nΜε τις τελευταίες αυτές εξελίξεις, η ΝΟΕ αποκτά πλέον το 19,5% της Pasal ενώ το ποσοστό του Ηλία Γεωργιάδη αυξάνεται στο 75% περίπου.\nΈμφαση στον κλάδο logistics\nΗ εταιρεία έχει επανειλημμένα επιβεβαιώσει ότι ο κλάδος logistics είναι στρατηγική της επιλογή και σε αυτόν έχει μέχρι στιγμής επενδύσει σημαντικά.\nΜάλιστα, όπως τονίστηκε στην πρόσφατη Γ.Σ. κινήσεις όπως αυτή με την ΝΟΕ και την εισφορά ακινήτων με αντάλλαγμα μετοχές και μερίδιο στην εταιρεία θα συνεχιστούν και στο μέλλον.\nΕπιπλέον, εντός του 2021, αναμένεται να ενταχθούν στην Pasal και αρκετά άλλα ακίνητα, κυρίως αποθήκες, supermarkets αλλά και άλλα κτίρια πόλης στον τομέα της εκπαίδευσης και της υγείας (π.χ. σχολεία, νοσοκομεία κ.ά.).\n«Ενδιαφερόμαστε για ακίνητα με καλές προοπτικές στο μακροπρόθεσμο χρονικό διάστημα» αναφέρθηκε χαρακτηριστικά από τον κ. Ηλία Γεωργιάδη.\nΑνάμεσα στα ακίνητα που εξετάζει η εταιρεία βρίσκονται οι αποθήκες της Friesland στον Ασπρόπυργο και τις αποθήκες των προϊόντων Adidas της Goldair.\nRelated Topics:FeaturedlogisticsPASAL DevelopmentReal EstateΑγορά Real EstateΕπενδύσεις


Στο δρόμο για την επιστροφή στην κανονική λειτουργία των Εκκλησιών μας - ΕΚΚΛΗΣΙΑ ONLINE\nΣτο δρόμο για την επιστροφή στην κανονική λειτουργία των Εκκλησιών μας\nΤρίτη, 05 Μαΐου 2020 22:25\nΑρχική » ΝΕΑ » Στο δρόμο για την επιστροφή στην κανονική λειτουργία των Εκκλησιών μας\n(Η συμμετοχή στις παρακάτω Ακολουθίες είναι δυνατή ΜΟΝΟ με δήλωση στο τηλέφωνο 0162-7065258 καθημερινά απο ώρα 16.00 ως 19.00)\n1 χρόνο πριν ΜΗΤΡΟΠΟΛΕΙΣ, ΝΕΑεκκλησίες\nΜόρφου: «Όσιος Πορφύριος – Το καινούργιο πλήρωμα του σκάφους του Χριστού»Η συνεργασία όλων με την τοπική μας Εκκλησία υπήρξε υποδειγματική\nΕκκλησίες Αγίων Αποστόλων ανά την Ελλάδα\nΆγιοι Απόστολοι – Χίος- Η εκκλησία των Αγίων Αποστόλων ανήκει στο νησιωτικό οκταγωνικό σύστημα με τρούλο και είναι αντίγραφο του καθολικού της Νέας Μονής. Αποτελεί ένα πολύ καλά διατηρημένο βυζαντινό μνημείο, πλούσια διακοσμημένο εξωτερικά με σχέδια τούβλων. Το εσωτερικό καλύπτεται με τοιχογραφίες που έχουν φτιαχτεί από τον Κρητικό αγιογράφο Αντώνιο Δομέστιχο, το 1665.


Εντός Κυπριακής ΑΟΖ πλέει το Barbaros – Συνοδεία τουρκικού πολεμικού πλοίου | Typosthes\nΔΙΕΘΝΗ 30/07/2020 14:20\nΕντός Κυπριακής ΑΟΖ πλέει το Barbaros – Συνοδεία τουρκικού πολεμικού πλοίου\nΕισήλθε σε περιοχή την οποία είχε δεσμεύσει παρανόμως η Τουρκία με NAVTEX\nΌπως μεταδίδει το Κυπριακό Πρακτορείο Ειδήσεων, το «Barbaros» εισήλθε σε περιοχή την οποία είχε δεσμεύσει παρανόμως η Τουρκία με NAVTEX. Η περιοχή αυτή βρίσκεται νοτιοανατολικά του ακρωτηρίου Κάβο Γκρέκο και περιλαμβάνει τμήματα των τεμαχίων 2, 3 και 13 της κυπριακής ΑΟΖ.\nΜιλώντας το πρωί της Πέμπτης στον ΑΝΤ1, ο υπουργός Εξωτερικών Νίκος Δένδιας τόνισε ότι η κίνηση αυτή παραβιάζει κατάφωρα κάθε έννοια του Διεθνούς Δικαίου. Παράλληλα, σημείωσε ότι έχει ήδη επικοινωνήσει με τον Κύπριο ομόλογό του, Νίκο Χριστοδουλίδη, υπογραμμίζοντας ότι η Ελλάδα θα στηρίξει την Κύπρο σε όλα τα επίπεδα.\nΤην ίδια ώρα ο Τούρκος Πρόεδρος συνέχισε να προκαλεί, δηλώνοντας: «Δεν θα διστάσουμε να χρησιμοποιήσουμε τα κυριαρχικά μας δικαιώματα, όπως κάναμε με το Μεγάλο Τέμενος της Αγίας Σοφίας, το οποίο άνοιξε ξανά ως τζαμί», τόνισε χαρακτηριστικά ο Ερντογάν.\nΣημειώνεται ότι το «Barbaros» βρισκόταν ήδη για σκοπούς «έρευνας» στη συγκεκριμένη περιοχή από τον Δεκέμβριο του 2019 μέχρι τον Μάιο του 2020, έχοντας καλύψει ολόκληρη την περιοχή.


Ο Δήμος Καβάλας επενδύει στην κυκλική οικονομία! - Κ-ΤΥΠΟΣ\nΑρχική ΕΙΔΗΣΕΙΣ Ο Δήμος Καβάλας επενδύει στην κυκλική οικονομία!\nO Δήμος Καβάλας, σε συνεργασία με τον Δήμο Ουτρέχτης, συμμετέχουν στο έργο με διακριτικό τίτλο: «Circular Building Cities» (πόλεις που επενδύουν στην κυκλική οικονομία) της κοινοτικής πρωτοβουλίας URBACT III. Το εταιρικό σχήμα αποτελείται από τους Δήμους Καβάλας, Ουτρέχτης (Ολλανδία), τη Διαδημοτική Ένωση του Oeste (Πορτογαλία), τη δημοτική επιχείρηση Nigrad dd (Σλοβενία), τον Δήμο Riga (Λετονία), την πόλη της Γρανάδας (Ισπανία), την πόλη της Κοπεγχάγης (Δανία), τον Δήμο Πράτο (Ιταλία) και την πόλη του Μονάχου (Γερμανία). Η διάρκεια του έργου είναι 6 μήνες (πρώτη φάση έργου), ενώ τις επόμενες εβδομάδες θα κατατεθεί το αίτημα συνέχισης του έργου (δεύτερη φάση), το οποίο θα διαρκέσει από τον Μάιο 2020 έως και τον Μάιο 2022.\nΣτόχος του έργου είναι, ο σχεδιασμός μιας ολοκληρωμένης στρατηγικής, για την εφαρμογή των αρχών της κυκλικής οικονομίας στον κατασκευαστικό τομέα. Ο Δήμος Καβάλας, μέσω του έργου URGE, θα συντάξει, στη δεύτερη φάση του έργου, ένα αναλυτικό ολοκληρωμένο σχέδιο δράσης, για τη διαχείριση των απορριμμάτων του κατασκευαστικού τομέα, που εστιάζει στους ακόλουθους τέσσερις άξονες: 1) ευαισθητοποίηση παραγωγών των αποβλήτων, 2) ευαισθητοποίηση εμπλεκόμενων επαγγελματιών αναφορικά με την επιλεκτική κατεδάφιση και το διαχωρισμό των παραγόμενων αποβλήτων στην πηγή, 3) προκαταρκτική ανάπτυξη δικτύου ανάκτησης και επαναχρησιμοποίησης ογκωδών αποβλήτων που προκύπτουν από εργασίες ανακαίνισης, 4) προώθηση της χρήσης ανακτημένων υλικών από την επεξεργασία αποβλήτων εκσκαφών, κατασκευών και κατεδαφίσεων σε δημοτικά έργα.\nΗ τοπική ομάδα φορέων (Urbact Local Group), που συστάθηκε έπειτα από ανοιχτό κάλεσμα του Δήμου σε φορείς και ιδιώτες, που έχουν εμπειρία και δυναμική παρουσία στον κατασκευαστικό τομέα και στη διαχείριση των αποβλήτων του, έχει πραγματοποιήσει δύο συναντήσεις εργασίας έως σήμερα στις 18 Νοεμβρίου 2019 και στις 9 Ιανουαρίου 2020 με μεγάλη συμμετοχή. Παράλληλα, τις εργασίες της τοπικής υποστήριξε η επικεφαλής εμπειρογνώμονας του προγράμματος, Ελένη Φελέκη, η οποία επισκέφτηκε την πόλη στις 27 Νοεμβρίου 2019 και συμπλήρωσε την εικόνα της υφιστάμενης κατάστασης στη διαχείριση των αποβλήτων κατασκευών/κατεδαφίσεων κι έδωσε τις κατευθυντήριες γραμμές για το υπό εκπόνηση σχέδιο δράσης. Τα αποτελέσματα των εργασιών της τοπικής ομάδας συνοψίστηκαν και παρουσιάστηκαν, με τη μορφή συνοπτικής μελέτης, κατά τη διάρκεια της διακρατικής διαχειριστικής συνάντησης του έργου στην Κοπεγχάγη (21-23 Ιανουαρίου 2020).\nΗ πιλοτική δράση που σχεδιάζεται σε συνεργασία με τους τοπικούς φορείς και θα υλοποιηθεί στη δεύτερη φάση του έργου, θα αφορά στην εκπόνηση πρότυπης μελέτης-τεύχους διαγωνισμού, για τη διευκόλυνση της ενσωμάτωσης συγκεκριμένων και σαφών όρων, προϋποθέσεων και προδιαγραφών, αναφορικά με την αξιοποίηση και χρήση των ανακυκλωμένων/ανακτημένων υλικών, που προκύπτουν από την επεξεργασία των αποβλήτων εκσκαφών, κατασκευών και κατεδαφίσεων, ως «πρώτες ύλες» σε δημοτικούς διαγωνισμούς τεχνικών έργων. Η μελέτη αυτή, θα στηρίζεται στο υφιστάμενο νομοθετικό πλαίσιο, καθώς και στις, σε ισχύ, εθνικές τεχνικές προδιαγραφές. Με τον τρόπο αυτό, ο Δήμος Καβάλας θα καινοτομεί, ως προς τη διαγωνιστική διαδικασία, ενώ, παράλληλα, θα διασφαλίζεται και η κυκλικότητα του κλάδου.\nΠροηγούμενο άρθροΟ Θ. Μουριάδης μίλησε στον υφυπουργό Μακεδονίας-Θράκης για την περιμετρική οδό και τη γέφυρα στο παλιό νοσοκομείο\nΕπόμενο άρθροΗ διακρατική συνάντηση του έργου Making Spend Matter θα γίνει στην Καβάλα


Μαθησιακές Δυσκολίες και Εργοθεραπεία\nΚατά την εισαγωγή μας για τις Μαθησιακές Δυσκολίες θα πρέπει να αναφέρουμε αρχικά το πολύ σημαντικό γεγονός ότι δεν υπάρχει καμία δυσλειτουργία με το νοητικό επίπεδο των μαθητών που παρουσιάζουν Μαθησιακές Δυσκολίες.\nΤο νηπιαγωγείο και πιο συγκεκριμένα ο/η Νηπιαγωγός, μπορεί να αντιληφθεί τα πρώτα φαινόμενα εκδήλωσης μαθησιακών δυσκολιών. Ακόμη πιο αντιληπτά τα φαινόμενα γίνονται όταν το παιδί θα πάει στην Πρώτη Δημοτικού, όπου θα αρχίσει να μαθαίνει να γράφει. Ο/Η Νηπιαγωγός από την πλευρά του/της, θα πρέπει να ενημερώσει τους γονείς, ούτως ώστε να απευθυνθούν σε κάποιον ειδικό και από κοινού θα αμβλύνουν οποιαδήποτε δυσκολία.\nΤο ενδιαφέρον από γονείς και εκπαιδευτικούς για παιδιά και εφήβους με μαθησιακές δυσκολίες, ολοένα και αυξάνεται τα τελευταία χρόνια. Σύμφωνα με την Αμερικανική Ψυχιατρική Ένωση (DSM– IV) η συχνότητα των δυσκολιών μάθησης ποικίλλει από 2% έως 10%, ενώ οι έρευνες δείχνουν ότι συναντώνται συχνότερα στ’ αγόρια απ’ ότι στα κορίτσια (σε αναλογία 4 προς 1).\nΚρίσιμα σημάδια που θα πρέπει να ανησυχήσουν γονείς και νηπιαγωγούς:\nΔεν επιθυμεί να συμμετέχει σε ομαδικά παιχνίδια. Έχει πολύ αργούς ρυθμούς εκτέλεσης μία δραστηριότητας, π.χ. Αργό ξεκίνημα και αργή περαίωση.\nΟπτικοκινητικός συντονισμός, αντίληψη, μνήμη,\nΗ ακουστική και οπτική του μνήμη (βραχυπρόθεσμη και μακροπρόθεσμη), παρουσιάζουν ελλείψεις. Δεν μπορεί εύκολα να συντονίσει το χέρι του με αυτό που βλέπει. Αντιμετωπίζει δυσκολίες με τα σχήματα και πιο συγκεκριμένα με τα μεγέθη, τα χρώματα και τις ποσότητες. Ακόμη, δεν μπορεί να ακολουθήσει απλές οδηγίες που του δίνουμε.\nΌσον αφορά στη λεπτή κινητικότητα, αντιμετωπίζει δυσκολίες, για παράδειγμα δεν κρατάει σωστά το μολύβι, έχει δυσκολία με τη ζωγραφική, δεν χρησιμοποιεί ορθά το ψαλίδι και δεν μπορεί να σχεδιάσει σωστά τα σχήματα.\nΈχει προβληματική συμπεριφορά, όσον αφορά στην αυτοεξυπηρέτησή του, τόσο στο σπίτι όσο και στο σχολείο.\nΔεν μιλάει καθαρά, δεν εμπλουτίζει τις προτάσεις του, κάνει αναγραμματισμούς και αλλάζει τις συλλαβές. Υπάρχει πιθανότητα να τραυλίζει και να έχει πλούσιο λεξιλόγιο.\nΣυγκέντρωση της προσοχής του παιδιού\nΚινείται υπερβολικά, δεν ολοκληρώνει τις εργασίες οι οποίες του ανατίθενται και δυσκολεύεται να παραμείνει σε ένα σημείο.\nΕμφανίζει προβληματική συμπεριφορά, τα συναισθήματα τα οποία το διέπουν είναι πολλές φορές αυτά της επίθεσης, της δειλίας ή ακόμα και της εμμονής. Είναι πιθανό να αρνείται να πάει στο σχολείο, ενώ έχει περαιώσει τη διαδικασία προσαρμογής.\nΔεν έχει σωστή αντίληψη του χώρου, όπως τις έννοιες «δεξιά – αριστερά», δεν γράφει με σωστή σειρά και επίσης προβληματίζεται όταν πρέπει να περιγράψει μία απλή ιστορία.\nΗ έγκαιρη και κατάλληλη/απαραίτητη παρέμβαση μπορεί να αντιμετωπίσει αποτελεσματικά τις δυσκολίες αυτές, αν εμφανιστούν. Απόρροια αυτής της παρέμβασης, είναι η μη εκδήλωση αιτιών κάποιας μαθησιακής δυσκολίας. Αν δεν υπάρξει άμεση αντιμετώπιση, είναι πολύ πιθανό να υπάρξουν οδυνηρές επιπτώσεις στον ψυχισμό του παιδιού και στις επιδόσεις του στο σχολείο.


Στα βασικά πλεονεκτήματα της τεχνικής είναι ότι οι επεμβατικοί καρδιολόγοι, έχοντας στα χέρια τους το «ομοίωμα» του ανθρώπινου οργάνου του ασθενή, γνωρίζουν τις ακριβείς διαστάσεις της αορτής, της βαλβίδας και των παρακείμενων σχηματισμών και είναι σε θέση, πριν από τη διενέργεια της επέμβασης, να ελαχιστοποιήσουν τις πιθανές επιπλοκές. «Η τρισδιάστατη μοντελοποίηση μας δίνει και άλλες χρήσιμες πληροφορίες, όπως για παράδειγμα την ένδειξη του ασβεστίου στο αορτικό τόξο, κάτι που δεν αντιλαμβανόμαστε μόνο με την αφή.\nΣυμπερασματικά, έχουμε λιγότερες επιπλοκές, ολοκληρώνουμε πιο γρήγορα την εμφύτευση αορτικής βαλβίδας και μπορούμε να εκπαιδεύσουμε συναδέλφους επί χάρτου, χωρίς να κινδυνεύει ο ασθενής, διότι έχοντας το ομοίωμα του οργάνου στο οποίο θέλουμε να επέμβουμε, μπορούμε να επαναλάβουμε την επέμβαση εικονικά, εκτός οργανισμού, όσες φορές θέλουμε», κατέληξε ο κ. Μπομπότης.


Οδηγός έφυγε από την πορεία του και κατέληξε στο γκαζόν του Μπους | Κόσμος - Ειδήσεις NewsIt.gr\nΤελευταία ενημέρωση: 23.12.2010 | 22:10\nΠρώτη δημοσίευση: 23.12.2010 | 22:10 Το τοπικό δίκτυο του τηλεοπτικού καναλιού NBC μετέδωσε ότι ο κ. Μπους και η σύζυγός του Λόρα βρίσκονταν μέσα στο σπίτι τους εκείνη την ώρα.\nΟι αμερικανικές μυστικές υπηρεσίες, που είναι επιφορτισμένες με την προστασία προσωπικοτήτων, ανέκριναν έναν οδηγό αυτοκινήτου ο οποίος έχασε τον έλεγχο του οχήματός του και κατέληξε...στο γκαζόν του κήπου του πρώην προέδρου των ΗΠΑ, Τζορτζ Μπους στο Τέξας, γράφουν σήμερα τα τοπικά μμε.\nΤο τοπικό δίκτυο του τηλεοπτικού καναλιού NBC μετέδωσε ότι ο κ. Μπους και η σύζυγός του Λόρα βρίσκονταν μέσα στο σπίτι τους την ώρα της "προσγείωσης" του αυτοκινήτου στο γκαζόν τους αλλά δεν κινδύνευσαν.\nΑξιωματούχοι διευκρίνισαν ότι ο οδηγός του αυτοκινήτου δεν είχε καμία πρόθεση να τραυματίσει το ζεύγος Μπους και ότι το μόνο που ήθελε ήταν να δείξει σε έναν φίλο του--που μένει δίπλα στους Μπους--το νέο του αυτοκίνητο, το οποίο, παρότι καμάρωνε ότι είναι το σούπερ καινούργιο μοντέλο της Πλίμουθ, τον "πρόδωσε" γιατί, χωρίς δικό του κακό χειρισμό, μπλόκαρε το γκάζι .